Ensinza ya Mwana ne Nnyina. BNL Ministries - lug22\nEnsinza ya Mwana ne Nnyina.\nEnjigiriza ya Tirininti.\nBaberi lye linnya eryasooka okuyitibwa Babulooni. Litegeeza muvuyo. Kuusi ye yakitandikira ddala, omwana wa Kaamu, naye okukulaakulana okufuukamu obwakabaka obw’amaanyi n’ekitiibwa ebyo byabeerawo nga mutabani we Nimuloodi y’akifuga, eyali omuyizzi ow’ekitalo. Okusinziira ku biri mu Lubereberye essuula ey’ekkumi n’emu era okusinziira ku byafaayo by’ensi, Nimuloodi yatandika okutuukiriza ebintu bisatu. Yayagala okuzimba eggwanga ery’amaanyi, era yakikola. Yayagala okusaasaanya eddiini eyiye yennyini, era yakikola. Yayagala okwekolera erinnya, era n’ekyo yakituukiriza. Bye yatuukiriza buli kimu kyali kya kijjukizo obwakabaka bwa Babulooni ne bibuleetera okuyitibwa obukulu (omutwe) bwa zaabu mu gavumenti zonna mu nsi. Eky’okuba nti eddiini ye yatutumuka kikakasibwa mu Byawandiikibwa ebigibalira ddala awamu ne Setaani mu Isaaya essuula ey’ekkumi n’ennya ne mu Kubikkulirwa essuula ey’ekkumi n’omusanvu okutuuka ku y’ekkumi n’omunaana. Era nga tweyambisa ebyafaayo tuyinza okukakasa nga bwe yalumba ensi yonna ere gwe musingi gwa buli nkola yonna ey’okusinza ebifaananyi, era omulamwa gw’enfumo, wadde amannya ga bakatonda gaawukana mu bitundu ebitali bimu mu nsi okusinziira ku nnimi z’abantu.\nEky’okuba nti yeekolera erinnya n’abagoberezi be ne bwe kitayogerwako kyeyoleka kyokka, kubanga kasita omulembe guno guba nti gukyeyongerayo (okutuusa Yesu lw’Alyebikkulira baganda Be) ajja kugenda mu maaso okusinzibwa n’okuweebwa ekitiibwa, wadde ng’akozesa linnya ddala eritali Nimuloodi, era mu Yeekaalu ng’eyawukanako katono okuva ku ngeri eyo gye baasooka okumusinzizaamu.\nBayibuli nga bw’etayogera ku byafaayo by’amawanga malala mu bujjuvu, kijja kwetaagisa okunoonya mu byafaayo eby’ensi okusobola okufuna okumanya engeri Perugamo gye kyafuukamu entebe y’eddiini ya Setaani eya Babulooni. Ensibuko enkulu omw’okuva amawulire ejja kuba byawandiikibwa bya buwangwa bwa Misiri ne Buyonaani. Ensonga eri lwa kuba nti Misiri ssaayansi waayo n’okubala yabijja ku Bakaludaaya ekyavaamu Abayoonani ne babijja ku Bamisiri. Okuva lwe kyali nti bakabona be baali bavunaanyizibwa okusomesa ebya ssaayansi bino, era nga ebya ssaayansi bino byakozesebwa ng’ekitundu ku ddiini, tumanyi ekisumuluzo ekitulaga engeri eddiini y’Ekibabulooni gye yafunamu amaanyi gaayo mu mawanga gano abiri. Era ate kituufu nti buli ggwanga bwe lyasobolanga okuwangula eggwanga eddala, mu kiseera ekituufu eddiini y’abawanguzi ye yafuukanga eddiini y’abawanguddwa. Kimanyiddwa bulungi nti Abayonaani baalina obubonero bwe bumu bwennyini obw’emmunyeenye ng’obwa Ababulooni; era kyasangibwa mu biwandiiko by’Abamisiri eby’edda nti Abamisiri baawa Abayonaani amagezi gaabwe ku bikwata ku kusinza bakatonda abasukka mu omu. N’olwekyo ebyama bya Babulooni byasaasaana okuva mu ggwanga okugenda mu ggwanga okutuusa lwe byatuuka mu Roma, mu China, Buyindi ne mu Amerika ey’omu Mambuka n’eyo mu Maserengeta tusangayo omusingi gwe gumu ogw’ensinza.\nEbyafaayo eby’edda bikkirizaganya ne Bayibuli nti eddiini eno ey’Ekibabulooni awatali kubuusabuusa si ye yali eddiini y’abantu abaasooka ku nsi. Ye yasooka okuwaba okuva ku kukkiriza okwasooka; naye yo ku bwayo si ye yali embereberye. Abannabyafaayo nga Wilkson ne Mallet oluvannyuma lw’okwekenneenya ebiwandiiko eby’edda bakikakasizza nti lumu abantu bonna ab’omu nsi bakkiririza mu KATONDA OMU, ow’oku ntikko, Ataggwaawo, Atalabika, Oyo Eyayogera Ekigambo ebintu byonna ne bibeerawo, nti era mu mbeera Ye Yalina okwagala nga mulungi era mwenkanya. Naye setaani olubeerera nga bw’ayonoona ekyo ky’asobola, tumusanga nga ayonoona emmeeme n’emitima gy’abantu balyoke bagaane amazima. Nga bulijjo bw’agezezzangako okukkiriza asinzibwe nga gy’obeera nti ye Katonda so si omuweereza obuweereza era ekitonde obutonde ekya Katonda, okusinza yakujja ku Katonda nga ky’agenderera kwe kukwesembereza alyoke agulumizibwe. Ddala ddala yatuukiriza okwegomba kwe okubunya eddiini ye mu nsi yonna. Kino Katonda Akikakasa mu Kitabo ky’Abaruumi nti, "Bwe baamanya Katonda, ne batamusinzanga nga Katonda, okutuusa lwe baafuuka ebitaliimu mu mitima gyabwe, era okuyita mu nzikiza y’emitima gyabwe ne bakkiriza eddiini enkyamu ne batuuka n’okusinza ebitonde so si Omutonzi." Jjukira, Setaani kyali kitonde kya Katonda (Omwana w’Enkya). Kale tusanga nti lumu amazima we gaasaasaanyizibwa mu bantu, era bonna ne beekwata ku mazima agamu ago, olunaku lwajja ekibiina kinene ne kiva ku Katonda ne kisaasaanya ensinza enkyamu mu nsi yonna. Ebyafaayo bikiraga nti abo ab’ekika kya Seemu abaagendera ku mazima agatakyuka baawakanyiza ddala abo aba Kaamu abaakyuka okuva ku mazima ne badda ku bulimba bwa Setaani. Tewali kiseera kuyingira mu kukubaganya birowoozo ku kino; kyanjuddwa bwanjulwa musobole okulaba nti waaliwo amadiini abiri era abiri gokka, era eyo embi n’efuuka ey’ensi yonna.\nEnsinza eya Katonda omu mu Babulooni mwe yafuukira eya bakatonda abasukka mu omu. Obulimba bwa Setaani n’ebyama bya setaani byayimuka ne biwakanya amazima ga Katonda n’ebyama bya Katonda mu kibuga ekyo. Setaani yafuukira ddala katonda w’ensi eno era abo be yali asudde mu kitimba n’abawaliriza okumusinza, n’okubakkirizisa n’abakkirizisa nti ddala ye yali Mukama.\nEddiini y’omulabe ey’ensinza ya bakatonda abasukka mu omu yatandika n’enjigiriza ya tirininti. Endowooza eya "Katonda omu mu baperesona abasatu" yatandika mu biro eby’edda ennyo. Nga kyewuunyisa okuba nti abantu baffe abasomerera eby’eddiini mu mulembe guno kino tebakizuulanga; naye kyeragira ddala nti okufaanana nga bajjajjaabwe bwe baalimbibwa setaani, bakyakkiririza mu baperesona abasatu mu Bulamba bwa Katonda. Leka batulageyo ekifo kimu kyokka mu Byawandiikibwa awali ekiwagita enjigiriza eyo. Tekyewuunyisa nti bazzukulu ba Kaamu bwe baali bagenda mu kusinza kwabwe okwa Setaani okwalimu endowooza enkulu eya bakatonda abasatu nti tewali wadde akalandira akamu ku bazzukulu ba Seemu okukkiriza ekintu nga ekyo oba okuba n’ensinza y’omukolo eyalimu ekintu ekifaanana bwe kityo? Tekyewuunyisa nti Abaebulaniya bakkiriza nti, "Wulira, ggwe Isiraeri, Mukama Katonda wo ye Katonda OMU," singa waaliwo abaperesona basatu mu Bulamba bwa Katonda? Ibulayimu, muzzukulu wa Seemu, mu Lub. 18 Yalaba Katonda OMU Yekka nga Ali ne bamalayika babiri.\nKati tirininti eno yannyonnyolwa etya? Yalagibwa mu kifaananyi kya nsonda ssatu nga emisittale gyakyo gyonna gyenkanankana okufaanana nga bw’eragibwa e Roma ennaku zino. Kyewuunyisa, Abaebulaniya tebaalina ndowooza efaanana bw’etyo. Kati baani abatuufu? Abaebulaniya be batuufu oba Abababulooni? Mu Asiya endowooza ya bakatonda abasatu nga bali mu omu yalabikira mu kifaananyi ekyalina emitwe esatu n’omubiri ogumu. Yalagibwa nga yali wa bwongo bwa mirundi esatu. Mu Buyindi, beesanga mu mitima gyabwe nga bamulaga nga ali omu mu ngeri za mirundi esatu. Kati ddala okwo kusomerera bya ddiini kulungi okw’ennaku zino. Mu Japan waliyo ekya Buddha ow’ekitalo nga alina emitwe esatu okufaanana nga oyo gwe twakamala okunnyonnyolako. Naye asingayo okubikkula ye oyo ajjayo endowooza ya tirininti ku Katonda mu basatu 1. Omutwe gw’omusajja omukadde nga gwe gulaga ekifaananyi kya Katonda Kitaffe, 2. Enkulungo mu byama eyalina amakulu nti "Ensigo" ate oluvannyuma nga etegeeza Mwana. 3. Ebiwaawaatiro n’ekyensuti ky’ekinyonyi (ejjuba). Wano we waali enjigiriza ku Kitaffe, Omwana n’Omwoyo omutukuvu, abantu basatu mu Bulamba bwa Katonda, ekifaananyi ddala ekya tirininti. Osobola okulaba ekintu kye kimu mu Roma. Leka ate nziremu mbuuze, tekyewuunyisa nti setaani n’abamusinza ddala baalina amazima mangi agaababikkulirwa okusinga jjajja w’okukkiriza, (Ibulayimu) n’abazzukulu be? Tekyewuunyisa nti abasinza Setaani, baamanya ku Katonda okusinga abaana ba Katonda? Kati abasomerera eby’eddiini ab’ennaku zino ekyo kye bagezaako okutugamba bwe boogera ku tirininti. Mujjukire kino kimu kyokka okuva kati: obuwandiike buno bintu bya nnamaddala era kino ddala weekiri. Setaani mulimba era ye kitaawe w’obulimba era buli lw’ajja n’omusana gwonna buba bulimba. Mutemu. Era enjigiriza ye eya tirininti ezikirizza nnamungi w’abantu era ejja kwongera okuzikiriza okutuusa Yesu lw’Alijja.\nOkusinziira ku byafaayo tekyatwala bbanga ggwanvu enkyukakyuka okujjawo mu ndowooza eno ku Kitaffe n’Omwana n’Omwoyo Omutukuvu. Setaani buli kiseera yabatwalanga eddaala limu okuva ku mazima. Kati endowooza eyajja enkyukakyuka ku bya Katonda kati yali bw’eti: 1. Kitaffe Ataggwaawo, 2. Nnakazadde OMUNTU nga ayambadde Omwoyo wa Katonda. (Ekyo kikuteera okulowooza?) 3. Omwana Omutukuvu, ekibala ky’okwambala omuntu, (ezzadde ly’omukazi).\nNaye setaani si mumativu.Ye yennyini okusinzibwa ekyo tannakituukiriza, okujjako mu ngeri etali ntereevu. Kale abantu akyabajja ku mazima okubongerayo. Nga ayita mu byama bye abikkulira abantu nti Katonda Kitaffe ow’ekitalo Atalabika okuva lw’Atafaayo ku nsonga z’abantu, wabula n’Asirika busirisi n’atazinyega, n’olwekyo kitegeeza asinzibwe mu kasirise. Mu butuufu kitegeeza butamufaako si na kindi kumuviirako ddala. Enjigiriza eno nayo yabuna mu nsi yonna, era n’okutuusa leero mu Buyindi osobola okulaba nti zi yeekaalu ezikwata ku mutonzi omukulu, katonda omusirise, omuwendo gwazo mutono nnyo ekyewuunyisa.\nOkuva lwe kyali kitetaagisa kusinza kitaffe-omutonzi, kyali kyekola kyokka nti okusinza kwadda eri "Mwana ne Nnyina" nga ebintu ebirina okusinzibwa. Mu Misiri waaliwo ekintu kye kimu okugatta omwana ne nnyina nga bayitibwa Osiris ne Isis. Mu Buyindi baali Iswara ne Isi. (Genderera n’enfaanana y’amannya.) Mu Asiya yali Deoius ne Cybele. Mu Roma ne mu Buyonaani nabo baagoberera ekintu kye kimu. Ne mu China. Kale, muli kuba akafaananyi Abakatuliki b’e Roma abaminsani engeri gye beewuunyaamu nga bayingira China ne basangayo Madona n’Omwana ng’avaako (Omwana) ebimyanso ku mutwe. Ekifaananyi kiyinza n’okuba nti kyawaanyisibwamu n’ekyo eky’omu Vatican okujjako olw’enjawulo ey’ebintu ebimu ebiri mu maaso.\nKati kitugwanira okuzuula nnakazzadde n’omwana abaasooka. Katondannakazadde wa Babulooni eyasooka yali Semiramis eyali ayitibwa Rhea mu mawanga g’omu buvanjuba. Mu mikono gye yali nga asitudde omwana ow’obulenzi, nga oyo wadde yali mwana muwere, yayogerwako nti yali muwanvu, wa maanyi, omulungi era nga ddala asikiriza abakazi. Mu Ezek. 8:14 yayitibwa Tamuz. Abawandiisi abatutumufu baamuyita Bacchus. Abababulooni baamuyita Ninus. Ekiraga nti waaliwo ekifaananyi ekimulaga nga omwana mu mikolo ate nga ayogerwako nga omusajja ow’amaanyi kiri nti amanyiddwa nga "Omusajja omufumbo era nga Mwana wa bulenzi". Ekimu ku bitiibwa bye yali ayitibwa "Bba wa Nnakazadde" - era mu Buyindi ababiri gye bamanyiddwa nga Iswara ne Isi, ye alabibwa (Bba) mu kifaananyi ky’omwana omuwere nga ali ku bbeere lya mukazi we yennyini.\nOmulembe gw’Ekkanisa ya Perugamo.\nWilliam Branham Life Story.\nKuusi n'azaala Nimuloodi; n'atanula okuba ow'amaanyi mu nsi.\nYali muyizzi wa maanyi mu maaso ga Mukama: kyekiva kyogerwa nti Nga Nimuloodi omuyizzi ow'amaanyi mu maaso ga Mukama.\nN'okusooka kw'obwakabaka bwe kwali Baberi, ne Ereki, ne Akudi, ne Kalune, mu nsi Sinali.


Bukedde Online - Gavumenti etongozza okuzimba enguudo mu kibangirize e Namanve\nGavumenti etongozza okuzimba enguudo mu kibangirize e Namanve\nBeeera mwesimbu - Yonna Lwanga\nBANNANNYINI makolero agasangibwa mu kibangirizi ky'e Namanve basiimye gavumenti okubajjukira ne teekamu ssente okubazimbira enguudo okwetoloola ekifo kyonna kubanga engudo zikola kinene ku nkulaakulana y'eggwanga.\n"Ffe twewaayo okulaba nga tutandikirawo bannayuganda emirimu nga tuwagira omulanga gw'omukulembeze w'e ggwanga naye ebimu ku bizibu bye tubadde tusinga okusanga mu kitundu kino mwetukolera z'enguudo embi" bwatyo Omugagga Joseph Yiga owa Steel and Tube eyayogedde ku lw'abagagga banne abalina amakolero e Namanve.\nYiga ategeezezza nti bo nga bannanyini makolero babadde basinga okusanga ebizibu omuli enguudo embi, amasannyalaze agabadde gaviirako ebyokwerinda okubeera ebibi obutaba namyala ng'ate ekitundu kye bakoleramu kya lutobazi ekibadde kyavaako amazzi okwanjala mu kitundu kyonna n'ebirala naye ekirungi gavumenti ebisinga byonna ebizzemu omulundi gumu.\nWabula Yiga asabye ekibiina ekigatta bannamakolero ekya "Uganda Investment Authority" okuvaayo n'enkola ennungamu nga batuuma enguudo z'omu kibangirizi kino amannya aganayanguyira abakozesa amakubbo gano okutuuka gye balaga amangu.\n"Siwagira bagagga bannannyini makolero okutuuma enguudo zino amanya gaabwe oba ag'amakolero gaabwe ng'ate tusobola okugatuuma amanya amangu nga "1st Street , 2nd street n'okutuuka gye baagala" nga kino kijja kuyamba okwanguyiza okulagirira abantu gye baaba baagala okugenda.\nBino Yiga abyogeredde ku mukolo gavumenti kweyabadde entongoleza n'okukwasa aba kampuni ya Lagan Dott , ekola enguudo omulimu gw'okukola enguudo zonna eziri mu kibangirizi kino ku ssande.\nOmukolo gwakulembeddwamu minisita w'ebyentambula Gen. Katumba Wamala ne minisita omubeezi ow'aba bamusiga nsimbi, Evelyn Anite ng'era omugenyi omukulu yabadde minisita wa gavumenti ya Bungereza ow'e nkulaakulana mu Afrika Andrew Stephenson.\nGen .Katumba yasiimye kampani ya Lagan eya Bungereza eyawereddwa okukola enguudo zino okukwatagaana n'eya wano eya "Dott Services" kubanga kiyamba okuwa ku bannayuganda emirimu.\n"Nsaba abakwasiddwa omulimu guno mu kimanye nti sigenda kukkiriza kukola mulimu mu ngeri yagadibe ngalye era ngenda kugulondoola emyezi 42, gyonna gye munamala nga muzimba kiromita ezisukka mu 100" bwatyo Katumba bweyategeezezza.\nAbayizi balwanidde abawala ne batta munnaabwe\nBbanka eyogedde ku ky'omulwadde eyatwaliddwayo okuggyayo ssente.


Abaddamu okukwatibwa ku by'okutta Kaweesi bakyabuze, Abawaabi nabo tebanafuna budde - Watchdog Uganda\nAbaddamu okukwatibwa ku by’okutta Kaweesi bakyabuze, Abawaabi nabo tebanafuna budde\nBANNAMATEEKA ba basibe 3 abaddamu ne bakwatibwa ku misango gy’okutta eyali omwogezi wa Poliisi Andrew Felix Kaweesi basobeddwa eka ne mu kibira oluvanyuma lw’okubulwa gye baasibira abantu babwe.\nPuliida Anthony Wameli yali yasaba kkooti enkulu okukaka ebitongole bye by’okwerinda okuleeta abantu bawolereza oluvanyuma lw’okubabuzaawo kati ennaku 13, yadde nga yagezaako okulondoola saako n’okunoonyako agamba nti byonna byagwa butaka.\nWabula ekibewunyisizza olwaleero kkooti lwe yali yabawa okuddayo mu maaso g’omulamuzi Henrietta Wolayo, ye muwaabi wa Gavumenti Brian Musota okubagamba nti babadde tebanafuna budde kunoonya mu Fayiro ze baatekayo mu kusaba kwabwe nga kibadde kibetagisa obudde baddemu okubitunulamu.\nAgambye nti baali mu mpaaba yaabwe baatekamu Ssabawolereza wa Gavumenti, Omuddumizi wa Poliisi, saako n’akulira okunonyereza ku misango ku kitebe e Kireka, nga baagala bano baleete Yusuf Mugerwa, Jibril Kalyango ne Yusufu Nnyanzi oba balamu oba bafu.\nOluvanyuma omulamuzi ayongezaayo okuwulira omusango guno okutuusa nga 27 ogw’omwenda.\nRwanda confirms hosting Commonwealth Heads of Government Meeting in 2020


Bukedde Online - Kato Lubwama akuba bulatti: Kkooti eyimirizza okuwulira omusango gw'obuyigirize bwe\nKato Lubwama akuba bulatti: Kkooti eyimirizza okuwulira omusango gw'obuyigirize bwe\nEmbeera ya Meddie Nsereko ekyasobedde abasawo...\nGav't eweze mbagirawo leediyo z'ebizindaalo...\nOMUBAKA wa Lubaga South, Kato Lubwama akuba bulatti. Kkooti ejulirwamu eyimirizza okuwulira omusango gwonna ogukwata ku buyigirize bwe.\nKato Lubwama ng'ajaganya gye buvuddeko\nOmulamuzi wa kkooti eno, Cheborion Barishaki era ayimirizza n'ekiragiro ekyaweebwa Kato okuliyirira omulonzi we, Habib Buwembo awakanya obuyigirize bwe.\nEkiragiro kino kitegeeza nti wadde Buwembo yali yaggulawo dda omusango ogukuba ebituli mu buyigirize bwe era ng’omulamuzi Margaret Oguli abadde mwetegefu okuguwulira nga March 3, omusango tegukyawuliddwa era tewali kiragiro kigaana Kato kuba mu palamenti.\nEkiragiro kino ekyannyogozza Buwembo kigenda kukola okutuusa nga kkooti ejulirwamu etudde ye yekkaanya oba omulamuzi Oguli yali mutuufu okukkiriza Buwembo okuggula omusango ku Kato ng’ennaku 90 mwe yalina okukikolera zaggwaako dda.\nSsinga kizuulwa nti omulamuzi Oguli yakola nsobi, kiba kitegeeza nti tewali muntu yenna yeemulugunya ku buyigirize bwa Kato ate ssinga bakkiriziganya naye nti yali mutuufu, kiba kiwa omwagaanya Kkooti Enkulu etandike okwekebejja obuyigirize bwe.\nKato eyakiikiriddwa balooya basatu abaakulembeddwa Caleb Alaka ne Luyimbazi Nalukoola, okumegga Buwembo yawadde omulamuzi Cheborion ensonga nnya ze yakkiriziganyizza nazo.\nYagambye nti mu mateeka, omulonzi okutwala okusaba mu kkooti asobole okukkirizibwa okuvunaana omubaka ateekwa okuba n'emikono gy'abalonzi 500 naye gino Buwembo teyagirina kyokka omulamuzi Oguli n’atafaayo kwetegereza nsonga eno n’agenda mu maaso n'okuwulira n'okukkiriza okusaba kwe.\nAlaka yalaze omulamuzi Cheborion ensala z'abalamuzi basatu aba kkooti enkulu ez’enjawulo nga bonna bakontana ku nsonga y'okukkiriza omuntu okuvunaana omubaka ng’ennaku 90 mwe yalina okukikolera ziweddeko.\nYagambye nti kkooti ejulirwamu erina okuyamba abalamuzi ba kkooti enkulu okubalaga engeri omusango bwe guti gye gulina okukwatibwamu ng’etandikira ku gwa Kato Lubwama nga kino erina kukikola ng’ewulira okujulira kwe n'okuyimiriza ebiragiro by'omulamuzi Oguli.\nBuwembo ayagala Kato agobwe mu Palamenti ng’agamba nti talina buyigirize bumusobozesa kubeera mubaka.\nAgamba nti talina bbaluwa ya S6 ate nga ne dipulooma mu byakatemba gye yafuna e Makerere yamuweebwa mu bukyamu.\nKyokka ye Kato agamba nti yasoma n’ayita ebibuuzo byonna ebyali byetaagisa n’aweebwa ekifo e Makerere okusoma ebyakatemba nga ne bwe yatwala empapula ze mu kakiiko k'ebyokulonda okusunsulwa baazikebera nga ntuufu era ne bamukkiriza okwesimbawo.


MUBAKA Paul Musoke Ssebulime 45, yeegaanyi omwana wa Judith Babirye n’agamba nti ye talina mwana yenna mu Babirye.\nSsebulime obutazaala mwana yenna mu Babirye yagiwaddeyo mu kkooti ng’ensonga okuwagira okusaba kwe baawukane. Okusaba kwa Ssebulime, kkooti yakukkirizza bwetyo n’ebagattulula mu bufumbo.\nSsebulime yawasa Babirye nga July 27, 2018 ku mbaga eyali ku wooteeri ya Las Vegas e Bunga mu Munisipaali y’e Makindye.\nOkubagattulula kuddiridde Ssebulime akiikirira Buikwe North mu palamenti okwekubira enduulu mu kkooti etawulula enkaayana z’amaka e Makindye ng’agamba nti takyalina mukwano na Babirye era tebakyasobola kubeera bombi.\nN’agamba nti tewali na kibagatta kubanga teyamuzaalamu mwana era tebalina byabugagga byonna bye baakola bombi ebyetaagisa okugabana.\nubanga Ssebulime bwe yatwalayo omusango ne Babirye yamanyisibwa era n’akkiriza ng’afunye ebiwandiiko byonna ebikwata ku mpaaba ya Ssebulime.\nAte Babirye bwe yaweebwa omukisa okuwa oludda lwe yasirika busirisi n’ateewozaako. Mu mpaaba ye, Ssebulime yagambye nti okuba lwe baafumbirigan wa yeegatta ne Babirye mu nsonga z’abafumbo emirundi gibalirwa ku ngalo ate nga Babirye akikola kw'olwo lwokka ye lw’ayagadde.\nBwe baava ku mbaga yaabwe, baasibira mu maka ga Ssebulime agali e Naalya okumpi n’e Namugongo. Babeera bombi okumala emyezi ebiri egyawera mu August 2018.\nBabirye yava awaka okumala emyezi ebiri n’akomawo nga December 1, 2018.\nKyokka awaka yamalawo ennaku ntono n’agenda nga December 22, 2018. Okuva olwo Babirye teyadda wa Ssebulime okutuusa kati. Wabula we yaviira ewa Ssebulime, Babirye yali alabika ng’omulwadde era nga mwennyamivu.\n“Emirembe gyali gimuweddeko kubanga yali alemeddwa okufuna olubuto ate nga kye yali asinga okwagala nga tebannaba na kufumbiriganwa”, Ssebulime bwe yategeezezza mu bujulizi bwe mu kkooti.\nN’ebbanga ettono lye baamala bombi, Ssebulime agamba nti nalyo lyali zzibu kubanga Babirye yavanga awaka n’agenda n’aggyako essimu n’amala ennaku nga ssatu nga takomyewo.\nKyokka Babirye teyamwanukula, yatambula butambuzi n’agenda. Ng’olumu Babirye aboggolera Ssebulime ng'ali mu bantu.\nYawadde ekyokulabirako lwe baali mu kakiiko k’ebyettaka akakulirwa Omulamuzi Catherine Bamugemereire, “Babirye yamboggololera mu maaso ga balooya bange ng’ensi yonna eraba.” Ekirala, Ssebulime agamba: Babirye abadde tanneesiga.\nYatuuka n’okunnekengera nti nnyinza okuganza muwala we era omwana waffe gwe nnamusanga naye.\nYagaanaga muwala we okusula awaka ng’ajja misana akawungeezi n’agenda nga Babirye agamba nti nze Ssebulime nnyinza okumuganza.\n“Emirembe gyanzigwako bukya mpasa Babirye. Yangobako emikwano gye yansanga nagyo ng’atya nti abamu nja kubaganza. Ate ne Babirye yennyini bukya ava waka saddayo kumuwuliza, teyafaayo kumbuulira gy’ali, teyankubira ku ssimu wadde okumpandiikira obubaka ku ssimu oba okuntumira omuntu,” bwe yannyonnyodde.\nN’agamba: Oweekitiibwa omulamuzi nsaba otugattulule kubanga okuva December 2018 nze ne Babirye tetuwuliziganya.\nEkyo kinkosezza nnyo ng’omusajja eyakeera n’awasa omukazi okunsanyusa. Tetwegatta naye mu by’omukwano, yangobako mikwano gyange, tampa kitiibwa era nga naye yennyini ebikolwa bye biraga nti obufumbo takyabwetaaga.\n“Tewali nsonga nkulu etusiba kubanga tetulina mwana atugatta. Ebyobugagga buli omu alina bibye, tetulina bye twakola babiri mu bbanga ettono lye twakamala mu bufumbo. Sirina kye njagala ku Babirye okuggyako okuddamu okufuna emirembe gyange naye mmulekere egigye,” bwe yategeezezza.\nNg’awa ensala, omulamuzi Olive Kazaarwe Mukwaya yagambye nti olw’okuba Babirye teyayanukula nga bamuyise okwewozaako, kkooti esazeewo okwesigama ku bujulizi bwa Ssebulime bwokka.\nObujulizi kuliko ebifaananyi by’okwanjula ebiggyayo obuwangwa bwe baayambala engoye z’ekinnansi nga Babirye ayanjula Ssebulime eri abazadde be.\nN’agamba nti ebintu bino bwe bibula mu maka tewaba bufumbo. N’agattako nti okukakasa nti babirye munyoomi, yagaana n’okwanukula kkooti ng’emuyise wadde okuwaayo okwewozaako kwe.\nEra tewali mulundi gw’alaga nti yagezaako okutabagana ne bba. Omulamuzi yasazeewo obufumbo busazibwemu era Babirye tajja kusasula mutango gwonna.


Bukedde Online - Abaalondeddwa ku bubaka mu Mubende balaze bye basookerako\nABAAWANGUDDE ebifo by’ababaka ba palamenti ku kaadi ya NRM mu konsitityuwensi ez’enjawulo mu Disitulikiti y’e Mubende balaze bye bagenda okussaako essira nga batandise okuweereza.\nDavid Kabanda (ku ddyo) omubaka wa Kasambya, Haji Bashir Ssempa Lubega owa Munisipaali y’e Mubende ne Micheal Muhereza Ntambi, ssentebe wa disitulikiti y’e Mubende nga bawayaamu.\nBya SOFIA NALULE ABAAWANGUDDE ebifo by'ababaka ba palamenti ku kaadi ya NRM mu konsitityuwensi ez'enjawulo mu Disitulikiti y'e Mubende balaze bye bagenda okussaako essira nga batandise okuweereza.\nAbabaka abalonde kuliko David Kabanda (Kasambya), Williams Ndooli Museveni (Buweekula South), Pascal Mbabazi (Buweekula), Haji Bashir Ssempa Lubega (Mubende Municipality) ne Hope Grania Nakazibwe (omubaka omukazi owa disitulikiti).\nKuno kwegattiddwaako ne ssentebe wa disitulikiti eyalondeddwa nga wa NRM, Micheal Muhereza Ntambi. Mu lukiiko olwatudde ku Joyce Hotel e Mubendce nga lwetabiddwaamu Muhereza, Kabanda ne Haji Bashir Sempa, ezimu ku nsonga ze bajja okutandikirako mwe muli okugonjoola enkaayana z'ettaka wakati w'abeebibanja ne bannannyini ttaka.\nBaagambye nti balina okutuuza abeebibanja ne bannannyini ttaka okulaba bwe bamalawo okusika omuguwa n'okugobaganyizibwa. Ensonga endala ya kukola ku bavubuka nga babafunira bye bakola ne bawa eky'okulabirako ky'abalina ebitone nti beetaaga okukwasizaako basobole okweyimirizaawo.\nKabanda yawadde ezimu ku nsonga ezaasudde aba NRM mu disitulikiti endala n'agamba nti baalemwa okuyamba mu kukulaakulanya abatuuze, okukolera abantu enguudo, okutumbula ebyobulamu n'ebyenjigiriza.\nYagambye nti NRM yawangudde n'ebifo bya bakansala 38 ku 42 abalina okutuula mu kanso n'ategeeza nti kino kibawa enkizo okuteesa obulungi ku binaayamba disitulikiti. Haji Bashir Sempa Lubega eyalondeddwa ku ky'omubaka wa Munisipaali y'e Mubende yalabudde ab'e Mubende okukomya okusosolagana mu mawanga, ekibiina kisigaze obuwanguzi mu disitulikiti nga bwe baafunye.\nYagambye nti abavubuka tebafiiriddwako ne beeyunira ebibiina ebivuganya gavumenti.\nKitooke ne pulomoota we batabuse lwa ssente za lonki\nKyobe afuukudde abâ€™e Lukaya


Bukedde Online - Nnaabagereka awadde amagezi ku nkuza y’abaana\nNnaabagereka awadde amagezi ku nkuza y’abaana\nEttemu erikyase lyenyigirwamu n'abaserikale...\nTaata wa Markle azize embaga y’Omulangira...\nNNABAGEREKA Sylvia Nagginda akkaatirizza obukulu bw’obuntubulamu mu bakyala nti gwe musingi gw’enkulaakulana, n’emirembe mu maka.\nMuky Nakabiri (mu gomesi eya kitaka) ng’annyonnyola Nnabagereka (owookuna ku kkono).\n“Omuntu ne bw’aba nga yasoma n’amalayo diguli zonna, bwatabeera na buntubulamu, tewali kiyinza kutambula bulungi mu maka ne mu mbeera endala ez’obulamu, “ Nnabagereka bwe yannyonnyodde.\nBino yabyogeredde ku mbuga y’essaza lya Kyaddondo e Kasangati gye yayaniriziddwa Kaggo Patrick Mugumbule ku mukolo ogwetabiddwaako, Sipiika w’Olukiiko lwa Buganda, Nelson Kawalya, Minisita omubeezi ow’Ebyenjigiriza Rosemary Sseninde, Minisita w’abakyala e Mmengo Maria Nkalubo Mayanja n’abalala.\nMinisita Sseninde yamusabye okuyambako okukoma ku bazadde okusiba abaana abato enviiri, okubawummula amatu n’okubasiiga emimwa nti beesittaza abaana nga bakyali bato ssaako okubalaga ennyambala embi omuli okwambala bukokoonyo n’okupika amabeere nga bino byonna byonoonye abaana b’eggwanga.\nMinisita w’abakyala e Mmengo Maria Nkalubo Mayanja yagambye ng’abakyala bwe balina enteekateeka z’okwekolera banka yaabwe eya ‘Womens Bank’ nga kati essira balitadde nnyo mu SACCO mwe bakulaakulanidde olw’obukozi bwabwe.\nSipiika Kawalya eyabaddewo ku lwa Katikkiro yasabye n’abaana abalenzi nabo batandikirwewo enteekateeka mwe banaayita okubangulwanga n’okubuulirirwa ng’abawala kuba bbo babadde tebafiibwako nga kikaluubiriza nnyo abawala okukwatagana n’abalenzi abatafuna mukisa kubuulirirwa.\nOkusooka Nabagereka bwe yabadde alambula abakyala abatuuse ku nkulaakulana mu ssaza lya Ssaabaddu Kira, yabakuutidde okuba abayiiya ennyo n’okuyigira ku bannaabwe abalina eky’enjawulo kye batuseeko ekikulaakulanya ensawo zaabwe.\nBino yabyogeredde Najjeera mu Busibante Zooni 1 ng’alambula Muky. Margaret Nakabiri Magembe alimira awafunda ate n’afuna.\nYagambye nti ono kyakulabirako eri Obuganda ku ngeri omukyala bwe yandyeyisizza okubezaawo amaka ge amalungi.


Ekibulungulo - Wikipedia\n(i) Ekibulungulo (satellite)\n(ii)Ekyebulungulo (magnetic or gravitational field)\nEkibulungulo ky’obutonde” (natural satellite)ye seng'endo entono eyetoloola seng'endo ennene eri mu nsengekera (system) ya seng’endo ennene oba giyite senkulungo.\nMu bungi ekibulungulo kiyitibwa bibulungulo (satellites) ate ekyebulungulo (field) ne kiyitibwa ebyebulungulo (fields) mu bungi. Waliwo ebibulungulo ebikolebwa omuntu naddala ebyo ebikolebwa mu byuma bikalimagezi ebyetoloola nga byebulungula enkulungo oba omwezi, naddala okukozesebwa mu mpuliziganya ku nsi.\nEbibulungulo by’obutonde ebyetoloola nga byebulungula enjuba biyitibwa nkulungo (planets) ate ekibulungulo ky’obutonde ekyetoloola nga kyebulungula enkulungo kiyitibwa omwezi.\nEnsi yaffe erina omwezi gumu gwokka oguyitibwa omweezi gwa kaluuna (lunar moon), kyokka enkulungo endala zirina emyezi mingiko. Buli nkulungo eri mu mugendo ogutakoma okwetoloola enjuba yaayo okumalako ebbanga lya mwaka ate era ne yetoloola ku “kisiisi” (axis) kyayo okumalako olunaku awatali kuyimiriramu. Enkulungo y’Ensi yetoloola enjuba okumalako ennaku 365 ate ne yetoloola ku kisiisi kyayo okumala essaawa abiri mu nnya (olunaku lumu).\nKakensa Johannes Kepler yakizuula nti enkulungo mu nsengekera yazo, enjuba zigondera amateeka gano:\n(i)\tEnkulungo zetoloola (orbit) enjuba mu kiripuso (ellipse), so si mu ntoloozo (circle) yennyini nga bwe kyali kirowoozebwa okusooka. Enjuba ebeera wakati mu kiripuso kino. Kino kitegeeza nti buli nkulungo waliwo ekiseera w’ebeerera okumpi ennyo n’enjuba. Enkulungo bweba eri kumpi n’enjuba edduka emisinde mingiko okusinga ng’eri walako nayo olw’ okuba nga okuliraana enjuba akanyigirizo (pressure) keyongera okukka, ekintu ekiddusa enjuba okusingako.\n(ii) Enkulungo gy’ekoma okuba ewala okuva ku njuba yayo gy’ekoma okulwaawo okumalako okwetoloola kwayo era gy’ekoma okuba n’omwaka omuwanvu. Kitegeeza nti buli nkulungo erina obuwanvu bw’omwaka bwa njawulo okuva ku ndala.\nBino bigyidwa ku "https://lg.wikipedia.org/w/index.php?title=Ekibulungulo&oldid=26435"\nLuno olupapula lwasemba okukyusibwamu ku 16:01, 6 Gusooka 2022.


Bukedde Online - Sipiika tuyambe naffe baagala kututta -Babaka\nABABAKA ba Palamenti musanvu baddukidde ewa Sipiika nga balaajana nti waliwo ababalondoola abaagala okubatta nga baagala Kadaga abasalire ku magezi.\nNzoghu Musabe Nantaba\nBaasoose kugumba ku Palamenti ekiro ky'Olwokubiri kyonna nga bagamba nti batya okudda eka kubanga abaabalaalise okubatta babalinnya kagere era balina okutya nti bayinza okuttibwa nga badda eka.\nAbabaka bataano ku bano bali ku ludda oluvuganya gavumenti ate ababiri ba NRM.\nAbamu bagamba nti amannya g'abantu abaagala okubatta baagategeeza dda abakulu mu gavumenti era ng'abamu ku be bateebereza bajaasi, kyokka nti tewali kikolebwa era balina okutya nti bayinza okuttibwa nga munnaabwe Ibrahim Abiriga eyalaajana nti baagala kumutta ne watabeerawo kikolebwa era oluvannyuma n'akubwa amasasi agaamutta ng'adda ewuwe e Kawanda nga June 8, 2018 era abaamutta ne gye buli eno tebakwatibwanga.\nAkulira oludda oluvuganya mu Palamenti, Betty Aol Ocan yategeezezza nti obulamu bw'ababaka bano buli mu katyabaga kuba waliwo abantu ababatambulirako nga tebamanyidde ddala kigendererwa kyabwe.\nAbagambibwa okuba abatemu nti balondoola ababaka mu bifo gye batambulira ne gye\nbasula era mu kiseera kino nti tebamanyi kigenda kuddirira mu bulamu bwabwe.\nOmubaka Atikns Godfrey Katusabe (Bukonjo West) ye yasinze okulaga okutya ng'agamba nti mu mwezi guno nga 13, yagudde ku kibabu bwe yawambiddwa abantu\nabaabadde mu byambalo ebifaanana ebya poliisi nti ne bamutulugunya nnyo ne bamwambula ne bamutwalako ne ssente eziwerera ddala ddoola 91,000 (zisukka obukadde 320) nti era bwe yagezezzaako okulondoola ssente, kati baagala kusaanyaawo bulamu bwe.\nBino nti baabimukoze ali mu kitundu kya Bukonjo West, Kasese era agamba nti waliwo omujaasi ali ku ddaala erya waggulu gw'ateebereza okubeera emabega w'ebimukolebwako era alina okutya nti ayinza okutemulwa mu ngeri ey'akavuyo.\nMu kitundu ky'e Kasese waliyo n'omubaka owookubiri William Nzoghu (Busongora North) era nga naye yaddukidde wa Sipiika nga agamba nti baagala kumutta.\nGye buvuddeko yategeeza ng'abantu b'atamanyi naye ng'ateebereza nti bakyamu bwe\nbaamulondoola okutuukira ddala okumpi n'ekikomera ky'ennyumba ye era naye nti kati atya okusula ewuwe.\nEkisinga okumweraliikiriza kwe kuba ng'ebigendererwa by'abamulondoola tabimanyi.\nYagambye nti abantu bano baali bamulondoddeko emabega era bwe baamuwa obukuumi embeera n'etereera, naye kati bizzeemu.\nSipiika wa Palamenti Rebecca Kadaga yategeezezza nti olukiiko olufuga Palamenti lwali lusazeewo okuwa obukuumi buli mubaka gwe banaasanga nga yeetaaga okukuumwa mu ngeri ey'enjawulo; naye kino kyakolwako wabula oluvannyuma ne kiyimiriramu ng'ababaka bangi balaze nti tebakyetaaga bukuumi.\nAbabaka abalala abeekubidde enduulu ewa Sipiika kuliko ye Jackson Mbaju (Busongora South). Alumiriza nga bwe waliwo abantu abamutambulirako ng'okusooka baali baagala kumukolako bulabe ng'ali e Kasese kyokka n'asimattuka.\nAbantu beebamu baamulumba mu maka ge, era nti ng'ogusembyeyo baamulumba e Kisaasi mu Kampala kyokka nga yali tasuze waka ky'asuubira nti kye kyamuwonya.\nAgamba nti ensonga yazitwala ku poliisi kyokka bwe yagezaako okusaba obukuumi ate ne bamujuliza akakiiko ka Palamenti ak'ebyokwerinda era kati ayagala Sipiika amuyambe nga tebannamutuusaako buzibu. Mbaju, Nzoghu ne Katusabe bombi ba FDC.\nOmubaka Robert Migadde owa NRM akiikirira Buvuma naye yeekubidde enduulu ng'agamba nti bamuweereza obubaka obumulaalika okumutta.\nKigambibwa nti obuzibu yatandika kubufuna ng'atandise okuwakanya eryanyi erikozesebwa mu bikwekweto ebikolebwa ku nnyanja era nti okuva Palamenti lwe yayongedde akazito ku bajaasi abakola ebikwekweto bino ku nkomerero y'omwaka oguwedde, ne bongera okumulondoola ekimulowoozesa nti waliwo akakwate n'ensonga ezeekuusa ku buvubi.\nConnie Nakayenze Galiwango (mukazi/Mbale) ye mubaka owookubiri owa NRM eyalaajanidde Sipiika nti obulamu bwe buli mu matigga. Mu kulaajana kwe agamba nti baamusuulira ekibaluwa mu maka ge nga bamugamba aweeyo obukadde 400 bwe kitaba ekyo bagenda kumutta mu bbanga lya wiiki emu.\nNakayenze ye mukyala wa Dr. Hassan Wasswa ng'ono ye Dayirekita w'ebyensimbi mu kibiina kya NRM. Nakayenze yategeezezza nti olwa nsalessale eyali amuweereddwa yafunye mangu obukuumi aleme kutuusibwako buzibu.\nMinisita Anite ne Migadde\nAbalala abaddukidde ewa Sipiika kuliko n'eyali akulira oludda oluvuganya gavumenti mu Palamenti Winfred Kiiza (mukazi/Kasese) era ng'ono naye wa FDC kw'ossa\nomubaka omulala atalina kibiina mw'agwa wabula ng'ono yasabye erinnya lye lireme kwasanguzibwa kubanga kiyinza okwongera okumuteeka mu bulabe obw'amaanyi.\nAbabaka abamu okuli n'ababadde Baminisita bazze balaajana ku bantu be bagamba\nabaagala okubatta era ku bano kuliko Evelyn Anite ne Idah Nantaba abaalumiriza nti waliwo be baayogerako nga bamafia mu gavumenti ababalinnya akagere nga baagala kubatta.\nAbabaka abalala abazze beemulugunya bali ku ludda oluvuganya gavumenti kuliko; Betty Nambooze, Moses Kasibante, Allan Ssewannyana, Francis Zaake, Robert Kyagulanyi (Bobi Wine) n'abalala.\nHellen Kaweesa, omwogezi wa Palamenti yagambye nti ababaka ba Palamenti batwalibwa nga bantu ba kitiibwa nnyo mu ggwanga era kibakakatako okukakasa nga\nYagambye nti omubaka yenna alina obuzibu yeekubira enduulu ewa Sipiika n'akolagana ne poliisi n'enoonyereza okukakafu oluvannyuma ne bamuwa abakuumi.\nAtikns Godfrey Katusabe\nNamatovu eyawangudde engule ya AFRIMA alaze kyazzaako.\nOmuyimbi wa Nigeria yeegombye omuziki gwa bannayuganda; Yeesunga kuyimba ne Chameleon


Ab'oludda oluvuganya baguddewo ekigwo!! Full Figure naye yegasse ku Museveni mu butongole - Watchdog Uganda\nAb’oludda oluvuganya baguddewo ekigwo!! Full Figure naye yegasse ku Museveni mu butongole\nAB’OLUDDA oluvuganya Gavumenti ebintu by’ongedde okuboononekera omu ku bantu baabwe abadde asinga okubawagira n’okusuuta ekisinde kya People Power nga kwotadde n’omukulembeze waakyo Bobi Wine, Jenifer Nakanguubi amanyiddwanga Full Figure okubasuulawo ne yegatta ku Pulezidenti Yoweri Kaguta Museveni ne NRM mu butongole.\nFull Figure okwegatta ku Museveni kiddiridde okumala ennaku eziwerako emabega nga alaga nga bwayagala okwegatta ku Gavumenti nti kubanga yabadde akizudde nti ab’oludda oluvuganya tebalina gye bagenda kutwala Ggwanga nga bafunye obuyinza.\nOno abadde ennaku zino yabefuulira era nga aboogerera ebisongovu, omuli n’okweyagaliza bokka na bokka nga baatuuka n’okumumma ekifo kyonna mu bakunzi ba People Power abaalondebwa Bobi Wine gye buvuddeko kwetolola eggwanga lyonna.\nKu lw’okusatu olweggulo kigambibwa nti eyakalondebwa ku bawabuzi ba Pulezidenti Catherine Kusasira saako n’omutegesi we bivvulu ate nga nfa nfe wa Pulezidenti Balaam Balugahare baatutte Full Figure mu maka g’omukulembeze we Ggwanga Entebbe era ne basisinkana ne babaako bye batesezza eby’ekyama.\nKitegerekese nti Full Figure omukulembeze yamuwadde omulimu gw’okuyamba abayimbi abato saako n’okubakunga okuwagira ekibiina kya NRM naye kye yakkirizza okukola awatali kutiisibwatiisibwa.\nFull Figure ono yalabikako emabegako ng’ajjamu omujoosi gwa People power nasigala bwerere nga alaga obutali bumativu olw’okusosolebwanga abakulembeze be kisinde.\nJournalists boycott police activities over brutality


Bukedde Online - Kirumira ne Ntakke battunka lwa kizimbe\nAbraham Luzzi awangudde omusango gwa zaabu...\nWABULUSEEWO obutakkaanya wakati w’abagagga ba Kwagalana Godfrey Kirumira ne Guster Lule amanyiddwa nga Ntakke ng’entabwe evudde ku musingi gw’ekizimbe omu gw’asimye okulinaana ekizimbe kya munne.\nKirumira (wakati) n’abamu ku bazze okulambula ekizimbe kye bwe kyonoonese.\nObutakkaanya buddiridde Ntake okusima omusingi gw'ekizimbe kye okumpi n’ekya Kirumira ekirese ekizimbe kya Kirumira okusigala mu bbanga n’okwonoona ebimu ku bintu by’ekizimbe kino omuli, kaabuyonjo, payiipu z’amazzi ne kazambi wamu n’emmaali y’abasuubuzi.\nEkibizimbe ebivuddeko obutakkaanya bisangibwa ku luguudo lwa Luwum ng'omugagga Kirumira gye yagenze oluvannyuma lw’abapangisa okwemulugunya mu KCCA olw’ekizimbe kya City Complex okutandika okukankana naye n’ayitibwa.\nAbapangiisa ba Kirumira abakolera kizimbe kya City Complex ekyali ekya Basajjabalaba beemulugunyizza ku weetiiye ezaabadde zisima omusingi omuwanvu awagenda okubeera paakingi okulinana n’ekyabwe wabula nga weetiiye gy’ekoma okusima nga n’ekizimbe gye kikoma okukankana ne bafuna okutya n’okweraliikirira okugwa ne bafiirwa emmaali n’obulamu bwabwe.\nOkusinziira ku yinginiya Edward Lule akuliddemu okuzimba ekizimbe kino agamba nti, omugagga Ntakke yagula ekizimbe ekikadde omubadde mutundibwa ebizimbisibwa e Nakasero ng’era abadde asima omusingi ateekewo ekizimbe ekipya nga kya myaliiro 13.\nYing. Lule (ku kkono) Ying. Agaba (ku ddyo) owa KCCA nga bagezaako okunnyonnyola Kirumira (amuddiridde).\nLule ayongerako nti, baagenda mu KCCA eyabakkiriza okuzimba era nga babadde basima n’obukugu omugagga Kirumira yabadde yeeraliikiridde ekizimbe kye okugwamu ekitasoboka kuba ekizimbe kye kino ekya City Complex kipya nnyo okwawukanako n’ekkyagwa ku Nasser Road ekyali ekikadde ddala.\nOmugagga Kirumira yasangiddwa ku kizimbe kino n’abazimbi ba Ntakke n’abakungu ba KCCA ababadde bakulembeddwaamu Vira Agaba ateekerateekera ekibuga ne bayimiriza okusima okutuusa ng’ensonga eno egonjoddwa.\nAgaba yawadde bayinginiya obukwakkulizo okuli; okumuwa pulaani y’ekizimbe, ekiwandiiko okuva mu KCCA ekiruhhamya engeri y’okuzimbamu ekizimbe kino, empapula za yinginiya, obutandamu kusimisa weetiiye ku ludda oliraanye ekizimbe kya Kirumira, okusimisa emikono okuliraana ekizimbe kya Kirumira okwewala omusinde oguyinza okunafuya City Complex, okutereeza n’okuddabiriza ebyayonoonedwa byonna.\nYing. Edward Lule yeeyamye okutuukiriza ebiragiro bya KCCA era n’alagira basajja be okulekera awo okusima okutuusa ng’ensonga zino zigonjoddwa.\nYinginiya wa KCCA ne yinginiya Lule n’omugagga baalambudde ekizimbe okulaba ebintu ebyayonoonese.\nMagogo okugaziya FUFA aguumaaza bannabyamizannyo


Bukedde Online - Soroweni akuutidde abaserikale ba poliisi ku mize emibi\nSoroweni akuutidde abaserikale ba poliisi ku mize emibi\n15 zikakasizza okwetaba mu mpaka za yunivasite...\nOmumyuka w'akulira ekitongole kya poliisi, AIGP Andrew Soroweni atongozza okukola dduyiro n'akuutira abaserikale okwewala emize emikyamu.\nSorowen (awanise omukono) ng'ayogera eri abaserikale ba poliisi. Ku kkono ye Oyebode ne Nganizi\nOMUMYUKA w’akulira ekitongole kya poliisi, AIGP Andrew Sorowen, alabudde abaserikale okukomya omuze gw’okunywa enjaga, omwenge ne sigala, bwe babeera nga baakusigala ku mirimu gyabwe nga bakuuma abantu n’ebintu byabwe.\nSorowen yabadde ku mukolo gw’okutongoza enkola y’okukolanga dduyiro, abaserikale ba poliisi gye baatandisewo buli wikeendi, n’ekigendererwa ky’okukuuma emibiri gyabwe nga giri fiiti, era n’asuubiza okugibunyisamu bitundu by’eggwanga eby’enjawulo.\nAbamu ku baserikale n'abantu ba bulijo nga bakola dduyiro ku Kyaddondo Rugby Grounds ku Lwomukaaga.\nOmukolo guno gwabadde ku Kyaddondo Rugby Grounds e Lugogo, era gwatandise ne dduyiro eyeetabiddwamu abapoliisi abaakulembeddwa Wesley Nganizi (aduumira poliisi ya Kampala North) n'abantu ba bulijjo abakulembedwa Solomon Oyebode, owa kiraabu ya ' My Life, My Health', abaakuliddemu enteekateeka y'okutendeka abaserikale.\nOyebode yeebaziza poliisi olw'enkolagana ennungi gye balina n'abantu ba bulijjo eyabasobozesezza okukolera awamu ng'agamba nti kino kyakubongera okulwanyisiza awamu obumenyi bw'amateeka mu ggwanga.


Bukedde Online - Ebizuuse ku muwala eyattiddwa e Matugga\nEbizuuse ku muwala eyattiddwa e Matugga\nAirtel esaze ku bisale by'okuweereza ssente okumala ennaku 90\nObulwadde bw'ensigo busse eyali minisita w...\nEBIPYA byongedde okuzuuka ku muwala eyattiddwa e Matugga oluvannyuma lwa muganzi we okumutemako omutwe n'aguzinga mu bulangiti n'aleka ng'agusibidde mu nnyumba.\nKigambibwa nti mu kiro ekyakeesezza Olwokubiri lwa wiiki eno, Nicholas Tumuramye 25, yazze ku muganzi we Hellen Kanyi 23, n'amutta mu bukambwe obw'ekitalo bwe yamusazeeko omutwe n'aguzingira mu bulangiti n'aleka ekiwuduwudu nga kigahhalamye mu kibembe ky'omusaayi.\nEbyakazuukawo biraga nti, omugenzi Hellen Kanyi abadde mufumbo era bba abadde yamupangisiriza omuzigo ku kyalo Lwadda ‘A' e Matugga. Hellen okuttibwa Tumuramye ku Mabanda e Matugga kigambibwa nti, yabadde avudde Lwadda ‘A', bba gwe yazaalamu n'omwana gy'abadde amupangisiriza.\nEdward Sajjabbi agamba nti ye bba wa Kanyi kati omugenzi yategeezezza nti, yamupangisiriza ku nnyumba za Esther Ahimbisibwe e Lwadda era abadde amulinamu omwana omu.\nSajjabbi yategeezezza omusasi nti ye ddereeva mmotoka era mukozi wa safaali ng'oluusi emirimu gimukwata n'amala kumpi mwezi mulamba nga tali waka. Yagasseeko nti, amawulire g'okufa kwa Kanyi gaamusanze mu bitundu by'e Nakasongola. Agamba nti yeewuunya engeri Kanyi gye yafuddemu era yeebuuza abakazi kye baagala ku nsi nti, kuba abadde awa Kanyi buli kimu.\nSajjabbi era yateegeezezza nti babadde bategeka kukyala gye bazaala Kanyi e Nasenyi mu disitulikiti y'e Mbale mu June w'omwaka guno.\nABADDE AGATTIKA ABASAJJA Omusasi bwe yatuuse e Lwadda ‘A', omugenzi gy'agambibwa nti gy'abadde abeera era gye yavudde okugenda kyalo Mabanda gye baamuttidde, Oliver Birungi eyagambye nti mukwano gwa Kanyi yategeezezza nti ekizibu mukwano gwe abadde agattika abasajja.\nYagambye nti yagezaako okumubuulirira nga tawulira. Okusinziira ku Birungi, ku basajja bonna Kanyi b'azze ayagala, Tumuramye ye musajja amubadde okumpi kyokka Kanyi abadde agamba nti Tumuramye alina ebbuba lingi ate ng'akimanyi bulungi nti mufumbo. Joseph Ssembatya Sunday: Tuzaala abaana abawala naye tetumanyi kiki kye babeera balowooza nga bakuze.\nAbaana abawala baleekere awo okugattika abasajja, bafune omusajja omu amuwa emirembe okusinga okufuna agenda okumukolako obutemu. Christopher Kibirige: Naye simanyidde ddala bakazi kye baagala.\nKubanga bw'obeera nga olina omusajja kiki ekinaawuuza okumugattako akavubukavubuka kaako kabadde katiisatiisa n'okumutta n'atalabuka n'atuuka okugenda okusula ewaako.\nDenis Kasule: Nkubirizza abawala n'abakazi okuyiga okwekengera n'okwegendereza nga bagattika baganzi baabwe. Nsuubira nti obutakkaanya bw'avudde ku mukazi kulaga muvubuka nti, amukooye ate nga ye akyayagala. Abantu boogedde\nOMUSIGUZE ABADDE ALINA EBBUBA Juliana Nakabugo muliraanwa wa Kanyi bwe babadde bapangisa ku nnyumba za Ahimbisibwe e Lwadda ‘A' yagambye nti abadde alaba buli kimu ekibadde kigenda mu maaso era n'agattako nti Tumuramye abadde atera okujja awaka naye buli lw'abadde ajja babadde badda mu kuyomba Kanyi n'atuuka n'okutegeeza Tumuramye nga bw'amukooye olw'ebbuba. "Lumu mba mpita ewaabwe ngahhenda ku dduuka ekiro ku ssaawa nga 2:00, nabasanga bayomba kwe kubabuuza ekibadde omusajja yahhamba nti ‘omukazi ono nja kumutta' kuba nkooye obwenzi bwe, Nange kwe kumubuuza nti ggwe tokimanyi nti mufumbo, kwe kunziramu nti ‘ebyo saagala kubiwuliza" ebyo Nakabugo bye yannyonnyodde.\nYagambye nti Tumuramye bwe yagenda, ye (Nakabugo) kwe kusaba Kanyi okwegendereza nti ayinza okumutuusaako obulabe wabula yamuddamu nti, Tumuramye talina ky'ayinza kumukola.\nLANDIROODI AYOGEDDE Esther Ahimbisibwe nnannyini nnyumba omugenzi Kanyi kw'abadde asula, yagambye nti engeri amaka ge gye gatunudde mu nnyumba z'abapangisa, tamanyi musajja abadde akubira Kanyi amasimu buli kiro wabula nga buli lw'abadde akwata essimu babadde bayomba buyombi okutuusa ye landiroodi bwe yabuuza Kanyi lwaki akwata amasimu g'omusajja amumalako emirembe.\nBwe yabadde amusiibula yamugambye nti alina gw'agenda okulaba naye agenda kukomawo ku makya era yabadde tasuubira nti, agenda wa musajja mulala. Yagasseeko nti lumu Tumuramye yajjako awaka kyokka Kanyi n'amugoba ng'agamba nti amukooye.\nEnsonda mu poliisi y'e Matugga zaategeezezza nti mu kunoonyerezza kwe bakoze okuzuula omutemu bateebereza nti, Tumuramye yaddukidde mu disitulikiti y'e Mitooma. Okunoonyereza kukyagenda mu maaso.\nMmotoka ya mukyala Museveni efunye akabenje n'erumya bataano\nAfiiridde mu kabenje 7 ne bagenda n'ebisago


World Wide Fund kirabudde ku mutindo gw’amazzi ga Uganda gwongedde okukendeera – entobazi ezigasengejja abantu bazimalawo – CBS FM\nEkitongole kyénsi yonna ekivunaanyizibwa ku butondebwensi ki World Wide Fund International kitandise kawefube w’okukuuma amazzi ga Uganda okusigala nga mayonjo okutumbula ebyobulamu by’omugigi oguliwo n’ogirijja.\nEnteekateeka eno etuumiddwa Blue Heart Of Africa etongozeddwa mu mawanga ga Africa 10 okuli Uganda , South Africa, Mozambique ,Botswana, Tunisia, Moroco námalala.\nEssira ligenda kussibwa kukuuma entobazi n’okusomesa abantu okwewala okuzesenzamu, nti kubanga zikola omulimu munene okusengejja amazzi negabeera mayonjo eri obulamu bw’abantu.\nMu ntekateeka yeemu ebifo ebirala omuva amazzi omuli enzizi, némigga nabyo byakulondoolwa, era ng’abakulembeze ku byalo bakukwata omumuli gw’okukubiriza abantu okuzikuuma.\nAkulira kaweefube wÓkutumbula amazzi amayonjo mu World Wide Fund International Stuart Orr, ategeezezza nti bamaze okukwatagana ne government yaakuno wamu nábantu kinoomu abalwanirira obutondebwensi , okuggusa omulimu guno mu bwangu ddala.\nStuart Orr (Ku kkono) akulira eby’amazzi amayonjo mu World wide fund international ne David Duli akikulira mu Uganda\nDavid Duli nga ye ssenkulu wékitongole ki World Wide Fund for Nature Uganda, asabye government okwongera amaanyi mu kulungamya bannansi n’okukwasisa amateeka eri abasanyaawo entobazzi, abazimba ku mbalama zénnyanja némigga kko naabo abalina ebyaapa mu ntobazzi balungamizibwe ekimala, ensi eddewo mu butonde bwayo.\nMungeri yeemu Ritah Ategeka omwogezi wékitongole ki World Wide Fund for Nature Uganda asabye abakulembeze ku mitendera egyenjawulo babeere basaale mu kutumbula obuyonjo bwámazzi ,nga bakola bulungibwansi n’okusomesa abantu obutasenga n’okukolera omulimu gwonna mu ntobazi.\nKu ntandikwa ya wiiki eno ekitongole ekikola ku butonde bwensi ekya NEMA kyasanyaawo emisiri gy’ebirime ebyali bisimbiddwa mu ntobazi mu bitundu by’e Mityana.\nNEMA egamba nti ku ntandikwa y’omuggalo ovwa Covid 19 abantu abo baalabulwa obutalimira mu ntobazi, wabula nebatafaayo.\nAlipoota ziraga nti bannauganda abasoba mu bukadde munaana, amazzi gebakozesa mu bulamu obwa bulijjo bakyafu.\nBisakiddwa: Kato Denis Luwandagga


Bukedde Online - KCCA ekyusizza yunifoomu y'abaserikale baayo\nLaba ekibeera mu Katale k'oku Kaleerwe buli nkuba lw'etonnya!\nKampala leero mu bifaananyi\nEKITONGOLE KYA Kampala Capital City Authority (KCCA) kikyusizza yunifoomu y’abaserikale baakyo abakwasisa amateeka okuva ku nkadde ebaddewo ey’essaati ya kyenvu n’empale enzirugavu kati bambala bbulu.\nAba KCCA nga bambadde yunifoomu empya.\nKino KCCA ekikola wakati mu kaweefube w'okwongera okubbulula ekifaananyi kyayo ekibadde kyonoonese nga bakibateekako nti abaserikale baayo abambala kyenvu basusse okutulugunya abantu n'okweyisa mu ngeri etesaana.\nOmwogezi w'ekitongole kya KCCA, Peter Kaujju yagambye nti okukyusa yunfoomu y'abaserikale b'ekitongole kino kyaddiridde okuzuula nti gye babadde bayambala ebadde tekyatuukana na mutindo ne basalawo okufuna eri mu langi endala gye balina okwambala.\n"KCCA yasazeewo okyusa yunifoomu y'abaserikale baayo kuba kyazuuliddwa nti yunifoomu gye babadde bakoleramu emirimu ebadde ekaddiye nga tekyatuukana n'ennono y'ekibuga kwe kusalawo tubawe langi endala mwe balina okukolera." Kaujju bwe yategeezezza.\nYagambye nti KCCA yalaga nti abaserikale baayo bagenda kuyusa yunifoomu gye bambala era nga mu butongole yunfoomu empya baatandise okugyambala nga October 2, 2019 nga tewakyali akkirizibwa kwambala yunifoomu ya kyenvu kuba yadibiziddwa.\nYategeezezza nti okwambala yufoomu empya y'omu ku kaweefube w'okubbulula n'okweyubula kw'ekitongole ekikwasiza amateeka n'okulaga nti enkola yaabwe ey'emirimu ekyuse okuva kw'eyo gye babadde bakolamu nga bali mu yunifoomu enkadde abantu gye babadde balaba nga ebatulugunya.\nYagaseeko nti KCCA yasazeewo okulonda ku emu ku langi zaayo etaano nga ekitongole ze kikozesa omuli emmyuufu, eya kiragala, enzirugavu, eyakyeevu ne bululu nga abanti tebalina kubeera ne ndoowaza endala yonna.\nEyali akulira ekitongole kya KCCA Jennifer Musisi Ssemakula bwe yali yaakayingira ekitongole kino kyakyusa yunifoomu y'abaserikale ba KCC mu kiseera ekyo abaali bambala essaati eza kyenvu n'empale eza kiragala n'asalawo abaserikale bambale essaati eza kyenvu n'empale enzirugavu nga kati ku mulembe gwa Kitaka yunifoomu yazzeemu okukyusibwa.\nOmubaka akwatiddwa mu by'okutta Abasiraamu\nSheikh omulala bamukubye amasasi agamuttiddewo ng'ayingira amakaage\n'Bakazi bange ababiri ntunuulira batunuulire'


▶ Abaafa kokoolo w'obusajja mu Uganda basoba mu 1000 mu 2018...\nAgambibwa okutomera omwana nadduka bamukwa...\nEkitebe kya disitulikiti y'e Mukono kyanirizza akulira abakozi omuggya ayitibwa James Nkata, ssentebe wa LC V Andrew Ssenyonga n'asaba abakozi abapya abaateekebwa mu bifo eby'enjawulo naddala ebiddukanyizibwa gavumenti okukola obulungi emirimu egibeera gibasuubirwamu n'obutawuliriza byogerwa ku be babeera basanzeewo ebyonoona ekifaananyi kyabwe ekiyinza okuvaako emirimu gyabwe okuzing'ama.\nYabadde ku mukolo ogwategekeddwa ku Summer Gardens e Mukono ogw'okwaniriza akulira abakozi omuggya, James Nkata eyaggyiddwa e Mityana n'okusiibula abaddeko George Ntulume eyatwaliddwa e Buikwe ssaako okwaniriza omubaka wa Pulezidenti (RDC) omuggya Fred Bamwine.\nSsenyonga yagambye nti, abasinga ku bo bava ku mulamwa ogw'emirimu egyabaleesa okukola ne badda mu kunoonyereza ebitabakwatako n'okuwuliriza eng'ambo ku bakozi bannaabwe be babeera basanzeewo ekintu ekikyasingidde ddala okugootaanya emirimu gya gavumenti ekivaako okukuubagana wakati mu bo n'obuteesigang'ana.\n"Nsaba omukulu Nkata oleme okubeera nga bali abalala lwa nsonga nti, abantu aboogerera bannaabwe babeera n'ebigendererwa omuli okusaanyawo enkolagana ennungi eyanditusobozesezza okututuusa ku buwanguzi, n'okutulemesa okukola emirimu gyaffe ekitali kirungi, noolwekyo abantu ab'ekikula kino olina okubeewala," Ssenyonga bwe yagambye.\nMmeeya w'ekibuga kya Mukono, George Fred Kagimu yakuutidde Nkata ne Bamwine okutandikira ababaddeko we bakomye nga bakola ebyo ebigenda okukulaakulanya ekibuga kino wabula n'asaba Bamwine ak'ensusso okulaba ng'akola ku bizibu ebiruma bannamukono omuli abagagga abatanudde okubagobaganya ku ttaka lyabwe n'ensonga endala.\n"Mbasaba okutuukiriza obweyamo bwammwe n'obutava ku mulamwa gw'emirimu gyammwe egibaleesezza mu kibuga kino kubanga ebizibu by'abantu bye mulina okukolako biyitirivu era twagala omutonzi abasobozese musobole okubeera ekyokulabirako eri abo ate abanaabaddira mu bigere olw'emirimu gyammwe emirungi gye munaaba mutukoledde nga ffe bannamukono," Kagimu bwe yagambye.\nJames Nkata, yasuubizza okukola n'amaanyi ng'atandikira ku ky'okulaba ng'abakozi bonna ku kitebe kya disitulikiti y'e Mukono batuukiriza bulungi emirimu egibasuubirwa n'okukomya eky'abamu okwebulankanya ku mirimu gyabwe.\nNtulume yeebazizza abakozi b'oku kitebe kya disitulikiti y'e Mukono abaakulembeddwa ssentebe Ssenyonga olw'okukolagana obulungi naye mu bbanga ly'amaze nabo era n'abasaba okukolagana ne Nkata eyamuddidde mu bigere basobole okutambuza obulungi emirimu gy'ekitebe kino.\nMmeeya Fred Kagimu\nMabiriizi ategese okwanika abali b'enguzi\nMaureen Nantume ali luno\nKatikkiro asiimye Wessaali ...\nKATIKKIRO wa Buganda Charles Peter Mayiga agambye nti Obwakabaka bussa nnyo ekitiibwa mu bufumbo ng'eno y'emu ku...


Abaganda bakoze ennyonyi – ababaka\nHome Topic Abaganda bakoze ennyonyi\nAbaganda bakoze ennyonyi\nHome › Forums › Culture, Edutainment and Pure Fun › Munyenye za Africa / African stars › Abaganda bakoze ennyonyi\nOctober 3, 2010 at 7:52 am #18443\nAbalala bali mu kubba, Abaganda bagenda mu maaso. Baligenda okuzukuuka bategeera kyetubaddenga tubagamba, nga baasigalira dda!!Wamma baana mwebale kukola, mwongere okuwagira Obuganda, tulage ensi kyetulinawo.\nNsamba (wakati) ne banne nga bakola ennyonyi. Bagamba nti bwe bagimala nga bakola ekizungirizi.\nABAYIZI abaatendekebwa e Makerere ne mu Amerika bayiiyizza ennyonyi ey’ekika kya ‘Dyna’ ng’etwala abasaabaze babiri. Bagituumye ‘Afrikan Sky Hope’ ng’omulimu guno bagubaliridde okumalawo obukadde bwa doola 18 okusinziira kw’akulira kaweefube ono e Ntinda, Chris Nsamba.\nEnnyonyi eno Nsamba agamba nti bateekateeka okugibuusa mu bwengula bwa ffuuti emitwalo ena n’ekitundu ku ntandikwa ya November w’omwaka guno ku nnyanja e Bukasa.\nPublished on: Saturday, 2nd October, 2010\nOctober 4, 2010 at 2:53 pm #27124\nKati awo ensi ekimatire nti okuva edda nedda Amagezi gaali ga BAGANDA..era ffe twasooka okukola Emmundu gyebayita Ssasi limu “cock and Fire” naye abasajja ba Kapere Lugard tekyabasanyusa era eyagivumbula yattibwa!\nWamma Basajja ba Kabaka temujjanga okwo!ebyo byonna byebo\nnoona tujja kubizzaawo nga tumaze okubasibirako..\nOctober 4, 2010 at 7:55 pm #27125\nBanange abasajja ba Kabaka mwebale nnyo mwebalire ddala. Kino kijjakwogerwako ne mu History yensi yonna. Mugende mumasao abakotogezzi temubafako. Bajajjaffe bali bamanyi okuyiya ebintu bingi nyo ddala era nerinya nelikazibwa MAGEZI GA’BAGANDA. Kino kywewunyisa . :woohoo:


Bukedde Online - Tuzudde omugagga Ssemwanga gy’azaalwa\nTuzudde omugagga Ssemwanga gy’azaalwa\nOmubaka Suzan Namaganda ayanjudde Mukasa...\nOwa Vision Group asiibudde obuwuulu mu 2012...\nDDALA enkuba teyaza kyayo. Omugagga Ivan Ssemwanga, ayiwaayiwa ssente mu Kampala, tuzudde gy’asibuka ne twogerako n’abantu.\nBya SAUL WOKULIRA NE ANTHONY SSEMPEREZA\nSsemwanga mutabani w’omugenzi George Ssemwanga Pinto Lutaaya ate nnyina abatuuze bamumanyiiko lya Liize nga naye mugenzi; ono muwala wa Haji Hamis Mukasa era nga Ssemwanga nzaalwa ku kyalo ky’e Nakaliro ekisangibwa mu Kayunga Town Council mu disitulikiti y’e Kayunga.\nKu kyalo kino Ssemwanga kw’akulidde okutuusa lw’avuddeko n’agenda okukuba ekyeyo mu South Afrika nga yaakavubuka.\nAwaka waabwe tewakyali muntu waaluganda lwe yenna okuggyako abapakasi abakuuma. Ssemwanga lw’aba azzeeko awaka, ajja lu¬wunguko tasulayo n’addayo e Kampala.\nAbatuuze b’oku kyalo boogedde ku mugagga ono, Ivan Ssemwanga eyegulidde er¬innya mu kuyiwaayiwa ssente ne bagamba nti bino abikola mu Kampala kyokka ku kitundu gy’azaalibwa tewali kye bamwenyumirizaamu.\nAbatuuze bagamba nti okuva Ssemwanga lwe yabuuka n’agenda e South Afrika, mu Kayunga akomawo nga bafunye ebizibu ewaabwe n’okusinga mu kufiirwa n’ennyimbe. “Olaba ne ku nnaku enkulu tajja tumuwulira buwulizi mu Kampala ne by’akolayo!”\n“Ku ssente zonna Ssemwanga z’asaasaanya n’aba nga mu Kayunga mw’azaalibwa talinaamu wadde poloti oba pulojekiti ekulaaku¬lanya ekitundu, ffe ab’e Kayunga tetulina kye tumwenyumirizaamu,” Lamech Mulindwa omu ku baliraanwa ba Bassemwanga bwe yategeezezza.\nAmaka ga bazadde ba Ssemwanga agasangibwa e Kayunga, ekif; Saul Wokulira.\nMulindwa yagambye nti okumpi n’amaka ga Bassemwanga e Nakaliro, baatandikawo ettendekero ly’abasawo ng’omu ku kaweefube ow’okuyamba abaana b’oku kitundu okusoma kyokka Ssemwanga yatuukirirwa n’agaana okujja kubayambako.\nAbatuuze bagamba nti Ssemwanga okuva edda nga muvubuka mucakaze era n’abavubuka b’e Kayunga abatera okugenda e South Afrika ky’abakolera kubatwala mu birabo n’abagulira omwenge.\n“Bw’ajja ewaabwe mu kufiirwa oba mu kwabya ennyimbe aleeta loole y’omwenge abantu ne banywa ne bagangayira era kino kyokka kye bamubalako mpozzi n’abatono abamutuukirira atera okubawaayo 20,000/-,” Edward Mukasa omu ku mikwano gy’omugagga Ssemwanga bwe yategeezezza.\nIvan Ssemwanga ng'atudde ku mmotoka y'ekika kya Lamborghini. Ekif: Martin Ndijjo.\nAbatuuze bagamba nti nabo ng’abaakula n’omugagga Ssemwanga bandimusuubidde okutandikawo pulojekiti ez’okwekulaakulanya nga ez’obulimi oba okuwagira ettendekero ly’abasawo ab’e Nakaliro lye baatandika erya Kayunga School of Nursing and Mid- Wifely.\nEbikwata ku Ssemwanga\nSsemwanga y’omu ku bagagga ab’amaanyi mu ggwanga era yatuusizza emmotoka ey’ekika kya Lamborghini gye yaguze ensimbi ezisoba mu kawumbi eno nga y’esookedde ddala mu Uganda. Era yakutte ebyana biwala ebisoba mu 1000 ku bizinga n’abissa ama¬sanyu


Bukedde Online - Eddwaliro ly'e Kitebi liri "bubi"\nAvunaanibwa ogw'okussa ekifaananyi kya Museveni...\nABASAWO n'abalwadde mu ddwaaliro e Kitebi bakaaba lwa ddwaaliro butaba na ddagala wamu n'ebikozesebwa, ekireetera emirimu okutambula akasoobo.\nOmubaka Kato Lubwama ngayogerako eri abalwadde ku ddwaliroe Kitebi. Abamuddiridde bakansala.\nBino baabittottoledde abakulembeze mu munisipaali y'e Lubaga okubadde; Rose Mary Kigozi omubaka omukyala ow'omuluka gw'e Mutundwe, Juma Lubega kansala w'omluka gwa Kabowa I, Musa Lusembo kansala wa Ndeeba, baabadde bakulembeddwa omubaka wa palamenti owa Lubaga South , Paul Kato Lubwama, bwe bagenzeeyo okulambula eddwaaliro okulaba embeera y'abalwadde , n'abasawo mwebakolera.\nEno abalwadde n'abasawo baloopedde abakulembeze ebizibu ebiri mu ddwaaliro lino omuli; abasawo okutuuka ekikeerezi ku mulimu ne babalwisa, obutebe okutuulibwa abalwadde okubeera obutono ennyo abamu batuula wansi, ebitanda by'abakyala abazadde bitono nnyo biri 16 ate ng'abazaala olunaku tebakka wansi wa 30, sikaani oba ka TV babasasuza ssente, eddagala ly'abalwadde ba kawuka ka siriimu lyabuze, abalwadde bangi nnyo ate nga webabakolerako watono tewabamala, abasawo batono mu ddwaaliro, tewali genereeta eyambako ng'amasannyalaze gavuddeko naddala mu waadi y'abakyala abazadde, abasawo balina batono ddala ate abalwadde bangi nnyo, abalwadde okubba eddagala, abasawo obutaba na mayumba kumpi na ddwaaliro, abakozi obutafiibwako nga bafunidde obuzibu ku mulimu n'ebirala.\nMusawo Irene Nabukwasi, akulira eddwaaliro ly'e Kitebi ategeezezza nti; kituufu eddagala mu ddwaaliro tewali, naye nga kino kiva ku bajeti yaffe etuweebwa okubeera entono ennyo, ffe tubabalira omuwendo n'eddagala lyetwetaaga mu ddwaaliro, naye nebatuwa eddagala lya bukadde mukaaga bwokka mu kwota y'omwaka.\nLino bwetulifuna liggwawo mu wiiki emu oba bbiri ezisooka, olwo ebbanga erisigadde ery'emyezi esatu tetubeera na ddagala, abalwadde tubakebera netubawandiikira buwandiikizi ddagala, naye nga naffe ssi kwagala kwaffe wabula tetulina kya kukola.\nAte abalwadde nabo beenyigira mu kubba eddagala nga balinona emirundi egisukka mu gumu mu ddwaaliro ne balitunda.\nOmubaka wa palamenti owa Lubaga South Paul Kato Lubwama agambye nti; tetunenya basawo olw'embeera eriwo, kubanga tukizudde nti bageti yaabwe ntono nnyo, bakola ku bantu Bangi okuva mu bitundu eby'enjawulo ssi Kitebi yokka, wabula Kampala yenna n'abamu bava e Wakiso.\nNgenda kufuba okuleeta ebiteeso tulabe nga bageti yaabwe eyongera okulinnya waakiri etuuke ku bukadde 30 bwebagamba oba okusingawo buli kwota y'omwaka.\nTugenda kwogera n'abantu abali mu kitundu nga beesobola, baveeyo nabo bayambeko ku bimu.\nAbakulembeze abalala nabo beeyamye okubaako kyebakola mu biti byabwe okuyambako mu bujjanjabi bw'e Kitundu.\nAb'e Mbarara bazimbye Ekkanisa...\nSsaabalabirizi Stanley Ntagali yagenda okugiggulawo nga Pulezidenti Museveni yasubirwa okuba omugenyi omukulu....


Teri kigambo kigenda kunziza wansi ndi mumalirivu, Bobi Wine – Watchdog Uganda\n9th March 2019 at 16:53\nOmubaka Robert Kyagulanyi Ssentamu (Bobi Wine)\nOMUBAKA wa Kyadondo East mu Palimenti Robert Kyagulanyi Ssentamu amanyiddwanga Bobi Wine avuddeyo nategeeza nti teri kigamba kiyinza ku mussa wansi ave ku mulamwa gw’okulowooza ku bukulembeze bwe Ggwanga mu kulonda okujja, kyagamba nti kati abamulemesa basazeewo kumuvuma aggwemu amaanyi.\nKyagulanyi nga asinziira ku mukutu gwe omugatta bantu agamba nti abaagala okulemesa entekateeka ze mu by’obufuzi batandise okumujeregerera n’abamu okumuvuma basobole okumunafuya mu bantu, kyagamba nti kibalemye kubanga abantu bamanyi kye bagaala.\n“Sinze mugezi asembayo mu ggwanga lino, era bulijjo ngamba abantu nti ffenna tulina okukwasiza awamu tusobole okuwangula abalabe baffe, olwo omunaku alowoozebweko, abantu ffenna tubeere kyenkanyi mu ggwanga lyaffe, eby’enfuna biterere, buli muntu agabane ku keeki ye Ggwanga lino ne bilala” Kyagulanyi bwe yagambye.\nAtabukidde abantu abeeyita abayivu mu by’enfuna abagufudde omuze okuwandiika ku mikutu emigatta bantu nga bamunafuya, nagamba nti bonna abeetaaga kubanga kuba ensi okutambula yeetaaga buli alina obumanyirivu mu bitundu by’obuyivu eby’enjawulo.\nBino we bijjidde nga abantu ab’enjawulo baavuddeyo ne bamujerega nga bagamba nti bwe yabadde ku pulogulaamu ya NTV emanyiddwanga ON THE SPOT yalaze obutali bumanyirivu mu kuddamu ebibuuzo eby’amubuziddwa omuwereza Patrick Kamara naddala ebikwata ku by’enfuna.\nBano abaanukudde nagamba nti mu kifo ky’okumunafuya bandibadde bakwataganira wamu kubanga ebizibu bye Ggwanga ssi bibye yekka wabula bya bannaUganda bonna.\nBebe plots how to equalize Bobi, takes wine despite being muslim\n2nd July 2017 at 10:07\nRukungiri By-election: Ex-MP Kyamadidi arrested over inciting violence, bribing voters\n31st May 2018 at 16:44


Bukedde Online - Babbye omwana mu maka ga bazadde be e Naalya\nBabbye omwana mu maka ga bazadde be e Naalya\nPoliisi ezzeemu okukwata Sheikh eyawamba...\nAdded 29th December 2013\nOMWANA ow’emyaka ebiri abbiddwa okuva mu maka ga bazadde be e Naalya ku luguudo oludda e Namugongo emisanattuku. Umar Mubiru taata wa Hanifa Nawerera agamba nti omwana we yabbiddwa ku Lwokutaano nga December 27, nga lwe lunaku lwennyini lwe yawezezza emyaka ebiri egy’obukulu.\nAgamba; ‘ Ku ssaawa 12.00 ez’olweggulo maama w’abaana yagenze mu siteseni okugula emmere, Hanifa n’amuleka ne munne ow’emyaka ena. Yabadde yaakavaawo ne wajjawo omukyala n’agamba ow’emyaka ena nga maama wa Hanifa bw’amumutumye era n’amumuwa omukyala n’amukwasa 1,000/- n’asitula omwana n’agenda naye.\nMukyala wange yansanze mu kkubo ne mmulagira okuddayo eka nze ne ng’enda okugula emmere kyokka olwabadde okutuuka awaka ne bamutegeeza ng’omukyala bw’atutte omwana ne bagenda ku poliisi y’e Kira ne baggulawo omusango nnamba 40/27/12/2013. Alina ky’amanyi asobola okutuukirira poliisi eri okumpi oba okukubira taata w’omwana ku ssimu nnamba 0700367179.\nMwegendereze enkozesa ya yintaneeti\nVision Group ekwasizza Kiprotich obukadde 103 ezaamusonderwa\nNjagala atali mwenzi nga Mulokole\nNnoonya omwami anamponya ekiwuubaalo


Bukedde Online - Museveni avuddeyo ku by’ettaka n’ettemu\nEbibuuzo abantu bye baabuuzizza Museveni...\nAkabenje katuze basatu okubadde n'owoolubuto...\nPulezidenti Museveni ng’abuuza omubaka omukazi ow’e Lwengo, Cissy Namujju.\nPULEZIDENTI bwe yabadde e Masaka yayogedde ku bintu ebikulu ebiruma abantu okuli abagagga abasengula abatuuze, ettemu eryeyongedde naddala e Masaka, abeesenza mu ntobazzi n’abantu abaagobeddwa mu birombe bya zaabu e Mubende.\nYagambye nti alina essuubi ddene mu kakiiko akabuuliriza ku ttaka akakulirwa Omulamuzi Catherine Bamugemereire era be kanaazuula nga beenyigidde mu kubba ettaka bajja kuggalirwa e Luzira n’ebyapa byabawe bisazibwemu.\nKu Ssande yabadde ku leediyo Buddu e Masaka mu kaweefube gw’aliko okunnyonnyola lwaki kyetaagisa okukyusa ennyingo mu Konsitityusoni ekwata ku ttaka okuwa Gavumenti olukusa okukozesa ettaka awayita oluguudo oba pulojekiti endala awatali kulemesebwa nnannyini ttaka.\nYagambye nti ekigendererwa kulwanyisa babbi nga n’abamu bali mu Gavumenti abamanya awagenda okuyita oluguudo ne banguwa ne bagulawo.\nHajat Kitamiisi Namuddu (ku ddyo) ne Betty Nakayiza nga baaniriza pulezidenti Museveni bwe yabadde agenda ku leediyo Buddu okuttaanya ku nsonga z’ettaka mu kitundu ky’e Masaka.\nOluvannyuma ne balinnyisa emiwendo kwe baguliza Gavumenti ettaka. Gavumenti bw’egaana okusasula badduka mu kkooti olwo pulojekiti n’eyimirira okutuusa nga kkooti esazeewo ku kwemulugunya okwo.\nYeewaddeko ekyokulabirako nti aba UNRA bwe baali bakola oluguudo oluva e Kanoni –Sembabule-Villa Maria baalya ettundutundu ku ttaka lye e Kisozi nga liweza yiika 21 ne bamuwa obukadde 69 zokka era yakkiriza oluguudo okugenda mu maaso teyalemesa.\n“Ndowooza mulaba obusiru bwange kirabika nze simanyi kukola ssente kuba nandisabye ssente nnyingi nnyo naye olw’okuba nze nnina omutima gw’eggwanga lyange nnaleka oluguudo ne lukolebwa”, bwe yagambye. N’agattako nti bwe yagenze mu maka ge e Kisozi yasanze kifuuse kibuga olw’oluguudo olwakolebwa.\nN’akiggumiza nti Gavumenti terina kigendererwa kubba ttaka lya bantu. Kyokka ate teyinza kuleka bantu abatono ababbi okulemesa pulojekiti ezigasa abantu bonna nga bayita mu kukubisaamu ensimbi ze basaba ku ttaka lyabwe.\nYawadde ebyokulabirako bya pulojekiti ezizze ziremesebwa ng’eya layini y’amasannyalaze agagenda e Rwanda. Baatuuka e Ntungamo ne wabeerawo omusajja Kahiirwa alina ettakalye yiika 18 mwe baali baagala kuyisa layini.\nEkitongole ky’amasannyalaze kyabalirira nga buli yiika yaakusasulwa obukadde butaano kyokka Kahiirwa n’asaba akawumbi kamu n’ekitundu.\nYanokoddeyo akabuga k’e Kyegegwa abaali baagala amazzi wabula omutuuze omu Kabugo n’alemesa nga Gavumenti yali emuwa obukadde busatu n’ekitundu n’agaana ng’ayagala obukadde 100 era puloojekiti eno yayimirira kati emyaka musanvu.\nAte ku puloojekiti y’oluguudo lwe Kamwenge- Fortportal nnanyini ttaka eyategeerekeseeko erya Lusambwa naye yalemesa okuluyisa mu ttaka lye Gavumenti bwe yamubalirira ekitundu kimu kya kuna ekya yiika nga bamuwa obukadde 89 n’abugaana ng’ayagala akawumbi kamu n’obukadde 12 era kino kyawaliriza gavumenti okukyusa ekkubo ne liyita ewalala.\nMuseveni yewunyizza oba Lusambwa oluguudo luno ye talukozesa kyokka nga yali alulemesa. N’agamba nti okusobola okwanguyaako okugonjoola emisango gy’ettaka wajja kussibwawo kkooti ezenjawulo okugiwulira mu bwangu.\nZino tezijja kulwawo kubanga emirundi mingi abeemulugunya ku nsasula baba batono, abasing bamatira ensimbi ezibaliriddwa omukugu wa Gavumenti. Ekyo kiri bwe kityo kubanga omukugu wa Gavumenti asooka kuzuula emiwendo gy’ettaka mu kitundu n’agattako ebitundu 30 ku 100 n’okusasulira ebintu ebirala ng’ennimiro n’amayumba.\nPulogulaamu kwe yayogeredde ku Ssande yakubiriziddwa Haji Umar Ssekasamba.\nAYONGEDDE OKULABULA ABASIIGA GAVUMENTI ENZIRO\nMuseveni yalabudde omubaka wa Kalungu West Joseph Sewungu ne pulezidenti wa DP, Nobert Mao n’abooludda oluvuganya abagenda basiiga Gavumenti enziro ku by’ettaka. “Boogera nti Museveni ayagala kunyaga ttaka kyokka webuuze gavumenti bw’erikozesa nze mbeera nfuniramu wa?” bwe yebuuzizza.\nN’agattako nti Gavumenti tegenda kusirika egenda kubuulira abantu ekituufu. Yagambye nti aba DP baava ku mulamwa gw’amazima n’obwenkanya kubanga ye we yabeerera mu DP okusiiga enziro si gwe gwali omulamwa gw’ekibiina.\nYasabye abantu bamuwagire okukyusa mu Konsitityusoni okutereeza Ebyettaka kubanga ababbi bwe batwala ssente ennyingi, batwala za muwi wa musolo.\nSsente ezibasasulwa ziva mu ggwanika lya ggwanga. Ku mivuyo gy’ettaka e Masaka, yagambye nti akakiiko ka Bamugemereire tekajja kubataliza n’asaba abantu bwe kagenda e Masaka babaloopeyo balinde kimu kubasanga Luzira.\nSsekasamba yamuloopedde ofiisi y’ebyapa e Masaka nti kati efulumya ebyapa bibiri ku poloti emu. Pulezidenti yamwanukudde\nEBIBIRA, ENTOBAZZI N’EBIROMBE\nYeewuunyizza abantu abava gye bavudde ne batandika okuwamba ebifo ng’awali zaabu e Mubende ne Busia abantu gye beewang’amya ne bakaayana nti byabwe.\nKu by’obuvubi, yagambye nti olw’envuba embi amakolero mangi gaggaddewo. Tubadde n’amakolero agalongoosa ebyennyanja 21 naye kati wasigaddewo mukaaga gopkka.\nEkivuddeko obuzibu be bantu ababadde bagenda mu nnyanja ne bavuba obwennyanja obuto. Yawekeddwako Baminisita w’Ebyobulimi Vincent Ssempijja, Oweggwanga ow’Ebyettaka Persis Namuganza, Chris Balyomunsi n’abalala.\nWano we yategeerezza nti ab’e Masaka yalagira Ssempijja okubasimira ebidiba mu Lwera basobole okulunda ebyennyanja bave mu kulekaana nti Gavumenti ebalemesezza. Yalung’amizza nti amakolero ne bwe gaggalawo Gavumenti teyinza kuleka bantu kufiirwa mirimu kye yavudde ewaayo ttulakita zisime ebidiba abantu basobole okulunda ebyennyanja. Ssekasamba wano weyamubuulizza nti: Naye nga Lwera gy’oyogerako abantu bazimbyemu amayumba?\nN’ayanukula nti bwe kibeera nga baazimbamu amayumba mu bukyamu gaakumenyebwa kubanga Gavumenti yalekawo ekitundu kino abantu balundirewo ebyennyanja. Bwe yatuuse ku kyeya ekibonyaabonya Uganda yagambye nti kivudde ku bantu abazze balima mu bibira n’entobazi.\nENVUBA EMBI Yategeezeza nti Gavumenti tekomye ku kulwanirira ttaka wabula erwanyisizza n’envuba embi. Bannayuganda balinga amaka g’omugagga naye ng’abaana balina empisa embi bagezaako okwonoona eby’obugagga bya kitaabwe. “Empuuta bw’ogireka emyaka esatu, etandika okwalula ne tuweza ebyenyanjaza Gavumenti ate gigenda mu maaso kuzivumirira y’ensonga lwaki ebibira, entobazi n’ebisaalu bisanyiziddwawo era nga kino kyatuviirako ekyeya omwaka oguwedde.\nYASISINKANYE ABAKULEMBEZE E MASAKA\nYasoose kusisinkana bakulembeze abenjawulo n’abakulira ebyokwerinda, mu baka ga pulezidenti mu Kizingu e Masaka. Yakiggumizza nti gavumenti teyagala kutwaala ttakka ly’abantu ku bwerere kyokka erina okulisasulira ssente ezigya mu ttaka, ezitanyigiriza gavumenti n’okugibba ate n’omuntu aliyirirwa asigale ng’afunye obwenkanya. Ssekasamba yamujjukizza nti abanene mu gavumenti be bagula ettaka ne basindiikiriza abantu. Museveni yamwanukudde nti eno y’emu ku nsoga lwaki gavumenti eyagala okukola ennongoosereza egonjoole ekizibu kino okuwonya gavumenti okunyagululwa.\nETTEMU MU GGWANGA\nKu ttemu e Masaka n’ebitundu by’eggwanga ebirala, yagambye nti ebitongole by’okwerinda okunmala ekiseera amaanyi bibadde bigatadde mu byalo, kyokka kati ebitundu by’ebyalo biteredde, kati amaanyi bagenda kugassa mu bitundu by’ebibuga bamalewo ettemu lino. Ebitundu by’e Masaka bibadde birumbibwa abasajja b’ebijambiya ne batemaatema abantu.


Ekkanisa ya Uganda esabye gavumenti okuyimiriza ssinakindi okwongezaayo enteekateeka z’okulonda akalulu ka 2021, akabindabinda olwemivuyo egyetobese mu nteekateeka zino. – CBS FM\nya Uganda esabye gavumenti okuyimiriza ssinakindi okwongezaayo enteekateeka z’okulonda akalulu ka 2021, akabindabinda olwemivuyo egyetobese mu nteekateeka zino.\nSsabawandiisi weekitebe kyekanisa ya Uganda, Rev. Canon William Ongeng, agamba nti ebikolobero bingi ebitusiddwa ku banna Uganda mu kiseera kino ekyókunoonya akalulu nga babibatusaako bekweka mu kulwanyisa ekirwadde kya Covid 19, olwo ebikolwa ebyokumenya amateeka nokutyoboola eddembe ly’obuntu nebyeyongera.\nRev Canon Ongeng mungeri yeemu agambye nti omuwendo gwabalwadde ba Covid 19 ogweyongera obungi mu ggwanga nagwo gwesigamiziddwa ku buzibu bwa kukunganya bantu bangi mu kunoonya abululu, nga nayo nsonga etandibusiddwa maaso akakiiko keebyokulonda okusalawo okwongezaayo okulonda kuno.\nCanon Ongeng agamba nti embeera eriwo mu ggwanga mukaseera kano yeralikiriza nga esaanidde okukwatibwako mu bwangu, bataase banna Uganda abolekedde okukwatibwa eddwadde, okutusibwako obuvune oba olyawo nókufa.\nCanon Ongeng okwogera bino abadde mu lukungaana lwabakulembeze bediini nabamu ku babaka ba paalamenti, lwebatuzizza ku Hotel Africa, wakati mu kukuza ennaku e 16 ez’okulwanirira eddembe lyobuntu, okulwanyisa obutabanguko nebirala, olwategekeddwa ekitongole kya Side by Side, ekiri wansi wobukulembeze bwekkanisa okutakabanira emirembe mu maka.\nRev. Ongeng agamba nti ngeggwanga liri mu kaseera akookulwanyisa obutabanguko, ebiseera ebyakalulu ate byongedde kuteekawo butabanguko nga abalina okukwasisa amateeka ate bebakanaluzaala ngabberimbika mu bintu ngékirwadde kya Covid 19.\nWabula newankubadde nga bano basaba okulonda kwongezebweyo, ssentebe waakakiiko keebyokulonda, Justice Simon Mugenyi Byabakama, yategezezza gyebuvuddeko nti okulonda kwakubaawo okuyita mu mitendera gyonna, oba mumbeera ki kubanga kino kirambikiddwa mu ssemateeka weggwanga.


Gav't etandise okuggala amakomera lwa COVID19\nGAVUMENTI etandise okuggala agamu ku makomera oluvannyuma lw’omuwendo gw’abasibe abakwatibwa ssenyiga wa COVID 19 okugenda nga gulinnya.\nOmwogezi w'ekitongole ky'amakomera Frank Baine ategeezezza nti ssenyiga ayongedde okusasaana mu basibeekiwalirizza gavumenti okutandika okuggala agamu ku makomera.\nBino yabitegeezezza mu lukung'ana lwa bannamawulire mu Kampala n'agamba nti ekkomera ly'e Kitgum lyaggaddwa oluvannyuma lwokukebera abasibe ne kizuulibwa nti abasibe mukaaga balina ssenyiga. Amakkomera amalala okuli Pece ne Gulu nago gaggaddwa gasobole okufuuyirwa okugobamu obuwuka bwa ssenyiga.\nBaine yagambye nti abasibe 153 baggyibwa e Amuru ne batwalibwa awajjanjirwa abalwadde ba ssenyiga e Gulu era bagenda bakuba ku matu.\nYagambye nti waliwo n'omusibe omulala eyava e Tororo n'atwalibwa mu ddwaliro e Mbale ng'amenyese omugongo kyokka kigenda okuzuulwa ng'afunye ssenyiga.\nOno n'abantu babiri ababadde bamuyamba baatwaliddwa awajjanjabirwa aba COVID e Jinja.\nYayongeddeko nti ekitongole ky'amakomera tekikyakkiriza bagenyi bagenda kulaba basibe era abayagala okubalaba baba balina okuba n'ensonga ezirimu ensa okugeza nga balooya wabwe era balina kusooka kufuna lukusa kuva wa aduumira ekitongole ky'amakkomera.\nYagambye nti e Fort Portal ne Arua kkooti enkulu etandise okuwozesa abasibe naddala abalina emisango egyekuusa ku kukaka omukwano n'aboobutabanguko mu maka. N'agamba nti Jinja ne Iganga kkooti enkulu ejja kutuuzaayo entuula zaayo wiiki ejja.


Bukedde Online - Aba Bugema babinuse masejjere olw'obuwanguzi\nNassuuna asemberedde likodi ya ggoolo 100...\nTtiimu ya yunivasite y'e Bugema ekyali mu ssanyu olw'okuwangula Nkumba mu mpaka za Pepsi University League\nDassy Musimenta (ku ddyo) ne Lucky Kasajja (ku kkono), aba Bugema nga bataayiza Eric Yurwoth owa Nkumba\nBugema 2-0 Nkumba\nABAWAGIZI n’abakungu ba yunivasite y’e Bugema, katono bafe essanyu nga ttiimu yaabwe ewangudde Nkumba mu mpaka za Pepsi University League.\nBugema yakubye Nkumba ggoolo 2-0, ekyasanyudde abakungu n’abawagizi abeeyiye mu kisaawe oluvannyuma lw’omupiira, ne batandika okwetooloola etendekero lyonna nga bwe bayimba ennyimba ezisuuta abazannyi n’omutendesi waabwe, Meddie Nyanzi.\n“Tuli basannyufu bya nsusso olw’omutindo omulungi abazannyi baffe gwe booleseza nga tuwangula Nkumba, emu ku ttiimu ze tuvuganya nazo mu kifo ekisooka mu kibinja,” Tom Olinga, omu ku bakulira eby’emizannyo e Bugema, bwe yategeezezza.\nObuwanguzi buno bwatangaazizza emikisa gya Bugema okuva mu kibinja A, mwe bali ne Nkumba, YMCA ne Bishop Stuart.\nAbazannyi n'abawagizi ba Bugema mu ssanyu\nBugema yandibadde ku bubonero 6, kyokka kati erina 2, oluvannyuma lw’akakiiko akategesi okubasalako obubonero 4, olw’okulemererwa okukoma ku bawagizi baayo sizoni ewedde, bwe bali balwana n’aba Kyambogo.\nEkibinja kikulembeddwa Nkumba n’obubonero 3, n’eddiriwa Bugema mu kyokubiri, sso nga Bishop Stuart ne YMCA tezirinaayo kabonero.\nOmutendesi wa Nkumba, Patrick Ssebuliba, yagambye nti ensobi ebbiri abazannyi be ze baakoze mu kitundu ekisooka, ze zaawadde Nkumba obuwanguzi, wabula n’agumya abawagizi be nti baakudda engulu bwe banaaba battunka ne Bishop Stuart mu mupiira oguddako.


Bukedde Online - Eby'afaayo by'omugenzi Musumba eyafiiridde mu mazzi\nAba Iso kyebaazudde ku lyato eryatta abantu...\nOKUKOLA ennyo, obugumiikiriza, okuwa abantu ekitiibwa n’okutya Katonda gwe musingi omusuubuzi Yoweri Musumba 47, eyafi iridde mu lyato kw’abadde atambuliza obulamu bwe.\nYava mu kyalo gy’azaalwa e Nawanjiri ekisangibwa mu ggombolola y’e Butayunja e Busujju mu disitulikiti ye Mityana ng’atunda ngoye awamu n’okulima. Agenze okufa ng’ebyobugagga alina bya buwumbi, wadde nga yazaalibwa mu famire ya bulijjo.\nOkusinziira ku Samuel Rwegiza, muganda wa Musumba, omugenzi yasooka kutunda ngoye ze yasibanga mu mugugu gwe yatambulizanga ku ggaali maanyi ga kifuba. Engoye yasooka kuzitunda mu butale bwa mubuulo nga Kitongo, Mpenja n’obulala.\nKu busuubuzi kwe yagatta okulima ebirime mu bungi mwe yaggya ssente. Bwe yalaba ssente ziweze yasiibula ekyalo n’ajja e Kampala ng’ali ku mulimu gwe gumu ogw’okutunda engoye.\nOmulimu gw’obusuubuzi yaguyigira ku muganda we, omugenzi Emmanuel Kalwanga (y’azaala omubaka David Lukyamuzi Kalwanga). Emmanuel Sembuusi Butebi ssentebe w’abasuubuzi be Mityana abeegattira mu kibiina kya MITA yagambye nti yasooka okusisinkana Musumba ng’atunda ngoye ku luguudo lwa Ben Kiwanuka Street mu 1994 mu dduuka eryali liyitibwa Nansagazi.\nMu kiseera ekyo yali atunda empale n’amasaati. Musumba bwe yategeera Butebi nti w’e Mityana kyayongera okubagatta ennyo ne bafuukira ddala baaluganda. Rwegiza yagasseeko nti Musumba ssente bwe zeeyongera yatandika okusuubula e Kenya, Dubai oluvannyuma amakanda n’agasimba e China abasuubuzi abamu gye baali batya mu kiseera ekyo. Bangi ku bagagga b’omu Kampala baamuwanga abaana baabwe ne bagenda naye okusuubula e China kuba bo baali tebeekakasaayo.\nBangi baagenda okutegeera nti e China wafuna nga ye Musumba yakakata dda. Okutuukira ddala okufa, Musumba abadde tavanga ku mulimu gwa kusuubula ngoye era ng’olumu aleeta konteyina eziwera 10 omulundi gumu n’azisuubuza mu Kampala.\nABADDE AJJUMBIRA EMIRIMU GY’EKKANISA\nMusumba abadde muntu nnyo wa kkanisa era ng’abadde alina obuweereza obw’enjawulo. Omulabirizi Michael Lubowa owa Central Buganda yagambye nti yasooka okusisinkana Musumba bwe yabayamba mu kuzimba ekkanisa y’e Busimbi mu kibuga Mityana.\nOmusuubuzi Kiyimba Freeman ye yakuη− ηaanya abagagga bwe yali akulembeddemu omulimu gw’okuzimba ekkanisa. Bwe kyatuuka mu kuzimba ekkanisa ya Lutikko y’e Mityana eri e Namukozi, Musumba era yali mpagi luwaga kuba yawaayo kinene mu kuzimba. Ku kyalo kw’azaalwa e Nawanjiri era gye yaziikiddwa w’afi iridde ng’ali mu kuzimbayo kkanisa ey’obuwangaazi era we yafi iridde ng’omulimu guli ku woolo puleeti. Yategeezezza nti abadde yamusuubiza n’okumukwasizaako ku mulimu gw’okuzimba ennyumba y’Omulabirizi e Kasaka mu Gomba awali ekitebe ky’obulabirizi bwa Central Buganda. Ekyewunyisa abadde awagira emirimu gy’eddiini endala era ayambye mu kuzimba Eklezia n’emizikiti egiwerako mu bitundu ebyenjawulo.\nABADDE ASITUKIRAMU KU BYA BUGANDA Bwe kituuka ku nsonga za Buganda abadde mukungu ku lukiiko lwa Buganda Twezimbe olwateekebwawo Katikkiro okusobola okukuηηaanya ssente z’okuzimba Amasiro n’emirimu emirala. Mu kiseera ky’okusonda ssente z’ettoffaali, Musumba yakulemberamu Bannabusujju ababeera mu Kampala ne bamulonda ku bwassentebe bwabwe era omulimu n’agukola bulungi okutuusa w’afi iridde. Ne mu kusolooza Ettofaali mu Kampala, Musumba y’omu ku baawaayo ekinene. Olw’obuweereza obulungi eri obuganda, abadde yaweebwa ekitiibwa ky’obukungu. Omwami wa Ssabasajja atwala essaza lye Busujju, Mark Kaberenge Jingo Byekwaso yayogedde ku Musumba ng’omusajja eyakola ssente ku myaka emito n’agaggawala kyokka n’ateerabira ssaza lye gye bamuzaala.\nYagambye nti omugenzi lubadde lujegere lunene ku Bannabusujju n’abantu be Kampala kuba bangi babadde batuukira wuwe n’abagatta ku bantu abalala. Bwe kituuka ku nsonga z’omupiira abadde ateeka ssente nnyingi mu ttiimu y’omupiira. Byonna mu kubikola abadde mwetoowaze, ateemanyi, teyeeraga era ng’akoze kinene mu kukuuma obutonde bw’ensi kuba asimbye ebibira ebiwera.\nALESE BIZINENSI NKUMU Abadde alina ekkolero ly’ebibajje ly’azimba e Buloba ku lw’e Mityana ng’afudde likyazimbibwa. Abadde alina ebisulo by’abayizi ebiwera bisatu ng’ekisinga okumanyibwa ennyo kye kya Dream World Hostel esangibwa e Makerere-Kikoni.\nY’abadde nnannyini kizimbe kya Dream World ekisangibwa ku luguudo lwa Nakivubo Mews mu Kampala kw’ogatta n’amaka agatemya ng’omuntu e Bwebajja ku lwe Ntebe. Abadde n’amayumba g’abapangisa agawerako mu bitundu bya Kampala naddala ku busozi bw’abagagga nga Kololo ne Naggulu.\nOluvannyuma lw’ekiseera Musumba yagenda ayingirira bizinensi endala nga w’afi iridde ng’alina amaduuka g’eddagala ly’ebirime, ali mu bizinensi y’okuwola ssente era nga mwegassi. Y’abadde ssentebe w’ekibiina ky’abagagga ekya “Tulibumu Club ”. Musumba w’afi iridde ng’alina bizinensi eziwerako okuli ettaka mu bitundu by’eggwanga ebyenjawulo kwabadde alimira n’okulunda.


Bukedde Online - Abasumba bavumiridde ebikolwa by'okutyoboola eddembe ly'obuntu\nAbasumba bavumiridde ebikolwa by'okutyoboola eddembe ly'obuntu\nOmuwendo gw'abaana abakabasanyizibwa gweyo...\nAdded 2nd April 2021\nABASUMBA okuli ow’essaza ly’e Masaka n’Omulabirizi wa West Buganda bavuddeyo ne bavumirira ebikolwa eby’okutyoboola eddembe ly’obuntu ebyefuze omwaka oguwedde na guno ng’abantu bangi bakyanyiga biwundu n’okutuusa kati. Bagumizza abayita mu kunyigirizibwa nti beyambe Amazuukira gongere okubasembeza ku Katonda waabwe.\nOmusumba Serverus Jjumba.\nABASUMBA okuli ow'essaza ly'e Masaka n'Omulabirizi wa West Buganda bavuddeyo ne bavumirira ebikolwa eby'okutyoboola eddembe ly'obuntu ebyefuze omwaka oguwedde na guno ng'abantu bangi bakyanyiga biwundu n'okutuusa kati. Bagumizza abayita mu kunyigirizibwa nti beyambe Amazuukira gongere okubasembeza ku Katonda waabwe.\nOmulabirizi Henry Katumba Tamale.\nBino bibadde mu bubaka bwabwe obw'Amazuukira bwe bawadde abakkiriza. Omusumba w'essaza ly'e Masaka, Serverus Jjumba asinzidde mu makaage e Kitovu n'ategeeza nti obulwadde bwa Ssennyiga omukambwe bukosezza nnyo abantu mu geri ez'enjawulo abantu bangi ne bafa okuli n'omusumba John Baptist Kaggwa kyokka ate n'abalala bangi abakoseddwa olw'ebikolwa ebityoboola eddembe ly'obuntu nga bikolebwa abo abalina obuyinza.\nYayongeddeko nti embeera eno yasinga kusajjulwa kulonda ng'ebiseera by'okunoonya akalulu byajjula effujjo era abantu bangi baafuna ebisago abalala ne bafiira mu busambattuko wakati waabwe n'abakuuma ddembe. Yasabye aboobuyinza okuteekawo embeera ewozesa abo abaakwatibwa mu bwenkanya.\nBp. Jjumba yajjukizza Abakristu b'essaza lino ku kkatala ly'okutegeka okulamaga kw'e Namugongo nga June 3 eryabaddiziddwa n'abasaba bonna okusitukiramu. Yayozaayozezza abakulembeze bonna abalondeddwa n'abakubiriza okufuba okulwanirira emirembe n'obwenkanya mu buweereza bwabwe.\nOmulabirizi wa West Buganda Henry Katumba ye obubaka bwe yabwesigamizza ku kugumya famire zaabo abazze batusibwako ebizibu ebitali bimu omuli abafiira mu kiseera ky'okunoonya akalulu, ababuzibwawo n'abo abazze basuulibwa naye nga balina ebisago eby'amaanyi ebitabasobozesa kuddamu kwekolera nga n'abalala tebaddangamu kulabikako.\nOno baamukubidde ku dduuka amasasi\nKosita etomedde omusajja n'emuttirawo\nMulwanyise abasomesa abasaba ssente\nBesigye asuubizza ab'e Kabaale bbanka y'abalimi\nAlumbye Gavt. ku basomesa


AMASOMERO mu Kampala gali mu keetalo kw’ani anaawangula engule y’essomero erisinze okukyusa embeera z’abawala abato abaweddemu essuubi ezaatuumiddwa ‘Save the Innocence Challenge Grand Finale’.\nEmpaka ezigenda okufundikirwa, zaatandika mwaka guwedde abayizi okuva mu masomero mukaaga mu Kampala okwali Mt. St. Mary’s Namagunga, St. Mary’s College Lugazi, Home Land College Lugazi, Trinity College Nabbingo. Buddo SS ne Princess Diana High School bwebaasindikibwa e Kamuli okukyusa obulamu bw’abawala abaweddemu essuubi.\nAbayizi bano, baalina okunoonya omuwala eyazaala nga tanaweza myaka 18 n’ava mu ssomero bamuyigirize engeri y’okwebezaawo mu bulamu n’engeri gyasobola okudda mu ssomero wadde yazaala.\nEntikko y’empaka zino, egenda kubeera ku Theatre Labonita nga February 23, 2019 ku mukolo ogugenda okubeera ku kkapeti emyufu ng’abayizi bonna abeetaba mu mpaka zino n’amasomero gaabwe galaga byegaayitamu okuzuula abawala abaweddemu essuubi.\nEmpaka zino zaatandikibwawo Amabasada w’abawala n’abakyala mu Uganda Esther Nakajjigo era zizze zibeerawo ng’abayizi okuva mu masomero ag’enjawulo bagenda mu disitulikiti ezisinga okubaamu abawala abaweddemu essuubi.\nWilson Jaga omukwanaganya w’empaka zino, yalambuzza abayizi Theatre Labonita awagenda okubeera entikko z’empaka era naabalambululirra byebalina okukola n’olunaku engeri gyebanaalutambuzaamu.\nOgwa Kitatta gusalwa nga 13 May 2019


Bukedde Online - Bannabyabufuzi balumbye Gavt. mu kuziika ow'e Mukono\nBannabyabufuzi balumbye Gavt. mu kuziika ow'e Mukono\nHaji alese ekiraamo ekiwuniikirizza abakungubazi: Azaalukuse abaana 28!\nAbakazi 3 abaayombedde omusajja kkooti eba...\nOMUGAGGA nnannyini Jobia Hotel e Mukono era ng’alina amaduuka agawerako mu Kampala aziikiddwa wakati mu kwaziirana. Abantu bangi okuli bannabyabufuzi beetabye ku kuziika Omugenzi William Katumba ku kyalo Kimwanyi e Kira mu maka ga kitaawe omugenzi James Kamulegeya.\nBya STEVEN MUSOKE NE HENRY NSUBUGA\nWabula bannabyabufuzi abaweereddwa akazindaalo abawerako bakukkulumidde Gavumenti okulemererwa okussa ensimbi mu bintu ebitaasa oba ebidduukirira abagudde ku bubenje amaanyi n’egassa ku kugula mmundu na ttiya ggaasi.\nBannamwandu Nyumera (ku kkono) ne Christine (ow'empeta, mu gomesi enjeru) n’abaana baabwe mu kuziika. Wakati ye Tereza Kamulegeya maama w’omugenzi.\nOmugenzi yafi iridde mu kabenje mmotoka mwe yabadde atambulira bwe yamulemeredde n’eyingirira lukululana e Seeta okumpi n’essomero lya Seeta High mu kiro ekyakeesezza olwa Ssande.\nMeeya wa Kira, Mamerto Mugerwa ye yasoose okukwata akazindaalo n’asaba poliisi eyongere amaanyi mu kulwanyisa obubenje kyokka omubaka Betty Nambooze Bakireke ate ye bwe yakakutte n’alangira Gavumenti okumalira amaanyi mu kugula ttiya ggaasi gwe yayogeddeko nga owa buli kkala n’eremererwa okugula ebyetaagisa mu kutaasa abafunye obubenje.\nMinisita Kibuule ng’aganzika ekimuli ku ssanduuko y’omugenzi.\n‘Katumba yamaze ekiseera nga ab’obubazzi bamutema mu mmotoka nga poliisi terina byuma bya mulembe bikola kino,” Nambooze bwatyo bwe yategeezezza.\nMinisita w’ebyamazzi Ronald Kibuule ye yakiikiridde Gavumenti, Mmengo n’ekiikirirwa Ssekiboobo Banjamin Kigongo, bannabyabufuzi okwabadde Erias Lukwago, Ssegona, Meeya w’e Mukono Muyanja n’abalala baabaddewo.\nLaba wano ebirala;\nOmugagga w’e Mukono eyafiiridde mu kabenje abadde mmekete; abaana bakyayiika nga mazzi!\nBamulekwa nga baganzika ebimuli ku ssanduuko ya kitaabwe.\nBannabyabufuzi balumbye Gavt. mu kuziika ow’e Mukono\nYiga bw'okola ssente mu bikajjo bya Ggoowa\nNyinza okuzaala omwana atalina kawuka ka siriimu?\nBabakubye emiggo lwa bubbi\nMunnayuganda abeera mu Amerika yattiddwa mutabani we - Poliisi\nMunnayuganda eyatta bazadde be mu Amerika bamusibye mayisa\nAbafamire ya Munnayuganda eyatiddwa ne mukazi n'omwana mu Amerika balaajanidde Gavt.


Bukedde Online - Alondodde mukazi we gye yanobera n'amusala obulago n'amutta!\nAbatta aba ‘Mobile money’ e Zzana bavunaaniddwa...\nOmuserikale ng’akutte ekiso omutemu kye yakozesezza okutemula Nyanvura (ku kkono) e Kinnawataka.\nJustine Nyanvura 28, ye yattiddwa ng’omutemu yamulumbye wa muganda we e Kinnawattaka we bayita mu Katoogo, ku Ssande ekiro.\nBba w’omugenzi, eyategeerekeseeko erinnya erimu erya Deus, gwe balumiriza ku ttemu lino.\nOmugenzi okuttibwa yabadde ava ku dduuka, n’asanga abantu abaabadde bamuteeze ne bamusala era mu kulwana, yakubye enduulu abantu okujja bamutaase.\nMuganda we bwe babadde babeera, Rehema Nabbosa yategeezezza nti, Nyanvura yagenze ku dduuka okukima eryanda ly’essimu kyokka waabadde waakayita ekiseera kitono, n’amuwulira ng’akuba enduulu.\nYayanguye okufuluma okugenda okulaba muganda we ky’abadde kyokka ensisi yabuze okumutta bwe yamutuuseeko ng’afuuwa musaayi, naye kwe kutakiza enduulu abatuuze ne bajja ne bamuyambako okumuyoolayoola okumutwala mu ddwaaliro.\nBaamututte mu kalwaliro akali mu kitundu kyokka nga mugonvu era baabadde bayingira munda n’agwa wansi n’afa.\nNabbosa agamba nti, muganda we yali yanoba ewa bba era omusajja abadde amwetayirira addeyo awaka kyokka ng’amutegeeza kimu nga bw’atakyasobola kudda wuwe olw’emize gye n’okumubonyabonya ekisusse.\nOluvannyuma lw’omusajja ono okwewuuba okumala ekiseera, Nabbosa ne muganda we baasalawo banoonye omulimu omugenzi akole era we baamuttidde abadde anaatera okugenda atandike okukola aviire omusajja abadde amwesibyeko.\nOmugenzi ne bba babadde balina omwana omu era nga baasooka kubeera Mbarara, omukazi kwe kulaba ng’omusajja ayitirizza okumubonyabonya kwe kunoba n’ajja e Mbuya omusajja gy’abadde amulumbanga ng’amupeeka okuddayo mu maka.\nKigambibwa nti, Deus abadde aliko awantu we yapangisa mu Mbuya w’abaddenga ava okwewuuba ku mugenzi ng’amupeeka okukomawo mu maka era nti abaddenga akyogera lunye nti, Nyanvura bw’anaagaanira ddala okudda ajja kumukola ekintu.\nPoliisi yatuuse mu kitundu awaabadde ettemu lino era mu kunoonya yazudde ekiso ekyabadde kibunye omusaayi nga kisuuliddwa mu kasiko.\nOmumyuka w’omwogezi wa poliisi mu Kampala n’emiriraano, Luke Owoyesigyire, yategeezezza nti abantu babiri okuli Ivan Muzzanganda ne Patrick Olwor baakwatiddwa nga mu kiseera kino bakuumirwa ku poliisi ya Jinja Road.\nBano yagambye nti, baabagguliddewo fayiro nnamba SD.REF:33/21/07/2019. Era okunoonyereza kugenda mu maaso kubanga waliwo n’omusajja gwe baakafunako erinnya erimu erya Mukasa naye anoonyezebwa.\nBetty Muteesi nga mutuuze mu zooni eno yagambye nti, Deus baludde nga bamulaba yeewuuba mu maka ga Nabbosa era ng’awera mu maaso g’abantu nga mukyala we Nyanvura bw’atajja kukkiriza basajja balala kumusigula nga yeekwasa nti amuyisa bubi.\nYafeesi Lukwitira, Ssentebe wa Kinnawataka yategeezezza nti ekitundu kino kijjuddemu obumenyi bw’amateeka era nga Nyanvura abadde muntu waakuna okuttibwa mu July kyokka tewali mutemu yali akwatiddwa.\nBamukutte lwa kukolagana n’ababbi ba bodaboda


Black azze na nkuba mpya!\nOmusuubuzi afeze owa ‘Mobile Money’ 13 hours agoLukululana egudde n'esannyalaza entambula ku Jinja Road 13 hours agoAbantu ne bannabyabufuzi beetemyemu ku kya Pulezidenti okwed... 13 hours agoMalaaya abbye Omudinka doola za Amerika 700 13 hours agoPaasita asobezza ku mwana ow’emyaka 8 e Mpigi 13 hours agoEmpagi y'omu Masiro enkulu esimbiddwa e Kasubi 13 hours agoOmwana eyattiddwa ku kkanisa ya Bugembe akwasizza 3 13 hours agoKabaka alonze Kabineti empya 17 hours agoOmubaka Kasiano awera kukuba Nantaba mu mbuga lwa kalebule 13 hours agoHAKIM MAGUMBA; Bazzeemu okumuyita mu Cranes 15 hours ago\nBlack azze na nkuba mpya!Kampala | Jun 23, 2012\nBlack ng’ayogera ne bakanyama be.\n“ABALOWOOZA nti nnaggwaamu mbasekeredde, ate kati nzizze na nkuba mpya. Nnina okulya obulamu pakalasiti obwa nnakawere tonnyumiza...”\nBwatyo Bad Black bwe yeewanye bwe yabadde atutte omulenzi omupya awutu mu Bahamas Night oba giyite bbiici y’oku lukalu. Entujjo eno etegekebwa Sean Ndawula. Ku luno yabadde mu Club Silk ku Lwokuna ekiro.\nBlack yayingiddewo ku ssaawa 5:30 ez’ekiro ng’ali n’omulenzi we eyeeyise Mension. Bajjidde mu mmotoka y’ekika kya Audi.\nBlack olwayingidde, kalabaalaba n’alagira DJ asirise ku ndongo olwo n’alangirira nti, “okumanya ekifo kikutte omuliro, ne Black tuli naye...’, olwo endongo n’esindogoma bupya.\nBawala ba Black be yacakalanga naye baamumazeemaze era olwabatuuseeko ne bamwaniriza n’essanyu. Black yazze ayambadde obugoye bw’obutimba obuddugavu n’engatto eza pinki.\nOkukakasa nti tannaggawamu yabadde ne bakanyama abamukuuma, era yatuulidde ddala ku kawunta ng’akola gwa kusunda byakunywa nga bwe bw’-abiweereza abaagala.\nAbawala ba Black nga bamusanyukira.\nDebby Sempaka (ku ddyo) ne mukwano gwe mu Bahamas Night.


Bukedde Online - Omulangira Nakibinge alondeddwa okukulira Cairo Bank\nOmulangira Nakibinge alondeddwa okukulira Cairo Bank\nTuleera egoyezza yinginiya w’e Mukono\nNnamwandu wa Kasiwuukira atandika February...\nNnaabagereka (ku ddyo) ng’ayogerako eri abakozi ba Cairo International Bank eggulo. Owookubiri ku ddyo ye Mulangira Nakibinge.\nOMULANGIRA Kassim Nakibinge Kakungulu Mbuga alondeddwa okukulira Cairo International Bank mu nkyukakyuka empya ezikoleddwa mu bbanka eno. Yalondeddwa olukiiko olugifuga okudda mu bigere bya Nabil Ghaneem, enzaalwa ya Misiri, eyawummudde. Emirimu yagitandise ku ntandikwa y’omwezi guno.\nEggulo ku Lwokusatu, Nnaabagereka Sylvia Nagginda yakyaliddeko Omulangira Nakibinge mu ofiisi ye ku ttabi ekkulu erya Cairo Bank ku Kampala Road n’amuyozaayoza okulondebwa mu kifo eky’obuvunaanyizibwa.\nNakibinge yali yawummula eby’okukola ku nkomerero ya 2013 oluvannyuma olw’okuweerezaako mu Tropical Bank Ltd ne Bbanka Enkulu eya Uganda wabula yategeezezza Bukedde nti aboolukiiko olufuga bbanka ya Cairo be baamusabye abayambeko. “Nkomyewo mu buweereza okulaba nti bbanka ya Cairo tugizza ku mutindo.\nNjagala okukakasa Bannayuganda nti bbanka eno eri mu mikono mituufu, bakasitoma baffe tugenda kubaweereza n’obuvunaanyizibwa,” bwe yagambye n’agattako nti bbanka yalina ebizibu gye buvuddeko olw’ensimbi za Pensoni ezabbibwa kyokka ebyo baabivvuunuse era bagiddukanyiza ku mateeka n’ebiragiro bya Bank of Uganda.\n“Tulina obuwumbi obusukka mu 100 nga ‘kapito’ era abakulira bbanka eno bankakasizza nti bagenda kwongeramu ensimbi,” Nakibinge bwe yagambye eggulo. Bbanka eno yaggulawo mu Uganda mu 1995 ng’erina amatabi mukaaga; ku Kampala Road, Kikuubo, Kansanga, Bugoloobi, Quality Hill n’e Kapeeka\nAwagidde eky’okusimbawo Museveni mu 2021\nEtteeka ku misaala gy'abakozi erya 'Minimum Wage Bill' litaddewo obunkenke


Bukedde Online - Abasomesa b'Oluganda bawakanyizza okuluwera\nKisolo akunze ab'Engonge ku nkulaakulana\nKabaka: Azimbidde omukadde eyamuzaala mu k...\nAdded 12th November 2012\nAB’EKIBIINA ky’olulimi Oluganda bavuddeyo ne balaga obutali bumativu bwabwe olwa gavumenti okulaalika nga bw’egenda okuwera okusomesa ennimi ennansi mu siniya ne bagamba nti lino kkobaane erikoleddwa okudibya n’okusaanyaawo ennono z’abantu mu bugenderevu.\nOkusinziira ku kiwandiiko kye baawadde Minisita w’eby’enjigiriza e Mmengo, Dr. Fred Masagazi Masaazi era n’ebyo bye baamunnyonnyodde nga bamusisinkanye, baategeezezza nti bo nga Abaganda ky’ekiseera baveeyo okulwanirira olulimi lwabwe newankubadde ng’enkola ya gavumenti gye bavumirira ezingiramu ennimi ennansi nnyingi mu ggwanga bo ze baagambye nti newankubadde bazirumirirwa naye balina okulwanirira Oluganda kati.\n“Kyewuunyisa okulaba nga n’olulimi lw’eggwanga lwe bagamba nti lwe banoonya okubangawo teruvudde ku nnimi z’amawanga 15 agakkiriziganya okuteekawo Uganda mu 1962 kyokka nga batukakaatikako Oluswayiri olutalina bantu baswayiri ng’era tebatamanyiddwa. Ennimi z’amawanga ago 15 kwe kwandivudde olulimi ne lusomesebwa ng’Olulimi lw’eggwanga wabula nga tebatataaganyizza nnimi zaffe,” bwe batyo ab’ekibiina ky’Olulimi Oluganda bwe baagambye mu kiwandiiko ekyassiddwaako omukono, Dr. Adam Kimala ssentebe waabwe.\nBaategeezezza nti Oluswayiri terulina basomesa na bitabo nga n’abantu ab’ekika ekyo tebaliiyo ate ng’olulimi oluganda olugezaako okukotoggerwa lulina ebitabo, abasomesa abasoba mu 500, lusomesebwa mu yunivasite ku ddaala lya PHD ate nga lwogerwa wonna mu Uganda, Rwanda, Southern sudan n’amawanga agatwetoolodde.\n“Tulina okuba abeegendereza ennyo kubanga abantu abo baasooka kusangula Buganda ku Map ne bazzaako amasaza ne bagafuula disitulikiti ezaafuna amannya ag’ebibuga ebisangibwa mu buli ssaza nga kati ze zibalibwa nga ezeegasse okukola Central Region so ssi Bwakabaka bwa Buganda. Kati batandise ku bantu nabo babule n’ennimi zaabwe!” Bwe bakkaatirizza.\nMinisita Masagazi bwe yabadde ayanukula bannakibiina yagambye nti tebannafuna kiwandiiko kyonna kitongole ku nsonga eno era nti naye agezaako okukola okunoonyereza obukakafu kyokka n’ategeeza nti kino tekigaana Baganda kulaga butali bumativu bwabwe.\nYabakubirizza nti nga balwana olutalo luno, baleme kukulembeza lulimi Luganda wabula ennimi ennansi mu Uganda nti kuba bakimanyi bulungi nti enteekateeka eno egenderera lulimi Luganda nga wano n’abantu abalala ab’ennimi zaabwe abazirumirirwa we banaabeegattirako.\nAbasomesa b’Oluganda bawakanyizza okuluwera


Ababaka bagaanyi eby’okukunyiza abakungu ba Bbanka enkulu mu kyaama – Watchdog Uganda\nABABAKA abatuula ku kakiiko ka palimenti akanoonyereza ku mivuyo n’obulyake eby’etobese mu bitongole bya Gavumenti, bavuddeyo ne bagaana ekirowoozo kya Pulezidenti kye yabadde abasabye okubuuliriza kwe baliko ennaku zino okukikola mu kyama, kye bagambye nti tekyetagisa kubanga ensimbi abakungu bano ze bawuwuttanya z’abawi ba musolo abeetaaga okumanya buli ekigenda mu maaso.\nKino kiddiridde Pulezidenti Museveni ku mande okutegeeza abakakiiko kano nti omulimu gwe baliko ogw’okukunya abakungu ba Bbanka enkulu okuzuula butya bwe baggala zi Bbanka 7 mulungi, nti naye enkola yandibadde si ya lukale, okusobola okutambuza omulimu obulungi.\nWabula Ssentebe wa kakiiko kano era omubaka wa Bugweri Abudu Katuntu agamba nti ekiteeso omukulembeze we Ggwanga kye yaleese tebayinza kukigenderako kubanga abantu bano be bakunya baakozesa nsimbi za bannaUganda saako n’okubalemesa emirimu gyabwe, nga kitegeeza nti ensi yandibategedde saako ne nkola zonna ze baakozesa okudibaga ebitongole.\nKatuntu yanyonyodde nti Bbanka zino zaalimu abantu bangi abazikolamu saako ne bannanyinizo abafiirwa ebyabwe mu ngeri etaagoberera mateeka, nga tekikola makulu kukwekereza bantu abaakola bikolwa ebyakika nga ekyo.\nYakkatirizza nti tebagenda kukomya kuyita bannamawulire nga bwe babadde bakola, nagamba nti bagenda kugenda mu maaso okukunya mu lwatu abangu bonna mu lujjudde nga ensi yonna ebalaba ne bwe bataabe ba Bbanka enkulu yokka, wabula n’abalala mu bitongole ebiwuwuttanyizza ensimbi.\nMu mabbanka agaggalwa mulimu eya TEEFE nga eno yaggalwa mu mwaka gwa 1993, International Credit Bank mu 1998, Greenland Bank mu 1999, Coperative Bank mu 1999, National Bank of Commerce mu 2012, Global Trust Bank mu 2014 n’esembyeyo eya Crane Bank gy’ebaaguza DFCU ku ntandikwa ya 2017.


Machar wa South Sudan akwatiddwa Coronavirus...\nAbakugu bawabudde ku masomero okuggulawo...\nEmmotoka z’obwannannyini zigenda kukkirizibwa okukola naye nga zitambuza abantu basatu bokka nga ne ddereeva omutwaliddemu, kyokka nga balina okubeera ne masiki entuufu, gavumenti z’egenda okugaba mu wiiki bbiri\nKafeero Ssekitoleko (Nakifuma) era ssentebe w’akakiiko ka Palamenti akavunaanyizibwa ku by’enguudo yagambye nti ekituufu kisobola okukaluubirira Gavumenti okugabira abantu obukadde 30 masiki mu bbanga lya wiiki bbiri era alabawo okutya nga wiiki bbiri ziweddeko ng’abantu tebannaweebwa masiki.\nAbantu abavuga emmotoka z’obwannanyini alaba nga balina obusobozi okwegulira masiki ezituukana n’omutindo, n’agamba nti gavumenti ky’erina okukola kwe kulagirira abantu masiki entongole ebabuulire ne we balina okugigula batandike okukozesa emmotoka zaabwe n’okudda ku mirimu.\nLoodi Meeya wa Kampala Erias Lukwago yagambye nti Pulezidenti bw’aba asumulula abantu okukola ayanguyeeko kuba embeera abantu mwe bali mbi nnyo.\nEbyokussa “lane” za bodaboda ku nguudo mu kiseera kino yagambye nti tebisoboka kukolebwako okugyako ng’aba bodaboda Pulezidenti tayagala baddemu kukola kubanga bye yayogedde tebisobola tebikolebwa mu lunaku lumu.\nYagambye nti bagenda kutuuza olukiiko baddemu batunuulire embeera eriwo mu Kampala ku bintu Pulezidenti by’ayagala naye ekya “lane” kye basing okulabamu obuzibu kubanga enguudo z’omu Kampala ezimu za ttaka nga tolina bw’oteekako “lane” ya bodaboda.\nKansala Daudi Lwanga owa NRM yagambye nti ebintu bya bodaboda bikyali bizibu era Pulezidenti abayambe azikkirize zitandike okukola naye ebisaanyizo Pulezidenti by’ayagala biri wala n’obusobozi bw’ekibuga nti era n’embeera y’enguudo eriwo ekalubya embeera.